text:
ven.
08
avril
2011
ISOMO RYA MBERE
Umuhanuzi Daniyeli (Dan 13, 1-9.15-17.19-30.33-62)
Muri iyo minsi, 1hari umugabo wari utuye i Babiloni, akitwa Yoyakimu. 2Yari yarashakanye n’umugore witwaga Suzana, umukobwa wa Helikiya, akagira uburanga kandi akubaha Imana, 3kuko ababyeyi be bari intungane, bakaba barareze umukobwa wabo bakurikije Amategeko ya Musa. 4Yoyakimu yari umukungu cyane akagira n’ubusitani hafi y’urugo rwe ; Abayahudi bakaza iwe kenshi kuko bamushimaga kuruta abandi bose. 5Uwo mwaka, bari baratoye muri rubanda abasaza babiri bashyirwaho kuba abacamanza, ari bo ijambo rya Nyagasani rivugaho riti « Ubugome bwakomotse ku basaza n’abacamanza bo muri Babiloni, bigeze gutegeka imbaga.» 6Abo bantu bagendereraga kenshi urugo rwa Yoyakimu, ababaga bafite imanza bose bakahabasanga.
7Igihe rubanda rwabaga rwikubuye ahagana ku manywa y’ihangu, Suzana yazaga gutembera mu busitani bw’umugabo we. 8Abo basaza bamubonaga buri munsi yinjiye ajya kwitemberera, batangira kumurarikira. 9Nuko ubwenge bwabo burayoba, bahunza amaso ngo batareba Nyirijuru cyangwa bakibuka imanza ze zitabera. 15Ubwo rero basigara bategereje umunsi wabatunganira. Igihe kimwe, Suzana araza nk’uko yajyaga abigenza mu yindi minsi, aherekejwe n’abaja babiri gusa, ashaka kwiyuhagirira mu busitani kubera ko hari icyocyere. 16Nta muntu n’umwe wari uhari, uretse ba basaza bombi bari bihishe bamwubikiye. 17Nuko Suzana abwira abaja ati «Nimunzanire amavuta n’umubavu, hanyuma mufunge irembo ry’ubusitani kugira ngo niyuhagire.» 19Abaja bagitirimuka aho ngaho, abasaza barahaguruka baramusingira bamubwira bati 20«Dore irembo ry’ubusitani rirakinze, nta muntu utubona kandi turakwifuza, twemerere turyamane! 21Nuramuka wanze tuzahamya ko twakubonanye n’umusore, ugasezerera abaja bawe kugira ngo uryamane na we.» 22Suzana ni ko kwitsa umutima maze aravuga ati “Ubu ndabona imitego impande zose: nindamuka nemeye, kuri jye ni urupfu ; nimbahakanira na bwo sindi bubave mu nzara! 23Nyamara icyaruta kuri jye ni ukubagwa mu nzara ndi indacumura, aho gucumura mu maso ya Nyagasani.” 24Ubwo Suzana atera hejuru n’induru ndende, abasaza bombi na bo baramuhururiza, 25umwe muri bo arirukanka akingura irembo ry’ubusitani. 26Abo mu rugo ngo bumve induru zivugira mu busitani, biruka banyuze mu irembo riteganye n’ubusitani kugira ngo barebe ibibaye. 27Abasaza bamaze kubivuga ukwabo, abagaragu bagwa mu kantu kuko nta kintu nk’icyo cyari cyarigeze kivugwa kuri Suzana.
28Bukeye bw’uwo munsi rubanda rukoranira kwa Yoyakimu, umugabo wa Suzana. Ba basaza bombi na bo barahaza biyujujemo ibitekerezo by’ubugome, ngo babone uko bamwicisha. 29Nuko babwira ikoraniro bati «Nimuhamagaze Suzana, umukobwa wa Helikiya, akaba n’umugore wa Yoyakimu.» Baherako baramutumiza. 30Aza aherekejwe n’ababyeyi be, abana be na bene wabo bose. 33Bene wabo bose n’abari bamuzi barariraga. 34Nuko ba basaza bombi bahaguruka mu ikoraniro rwagati, bamuramburira ibiganza ku mutwe. 35Suzana we yarariraga, yubura amaso areba ku ijuru, umutima we wiringira Imana. 36Nuko abasaza baravuga bati «Icyo gihe twariho dutembera twenyine mu busitani, uyu mugore ahinjirana n’abaja babiri, ubwo ahita akinga irembo maze asezerera abo baja. 37Ako kanya umusore wari wihishe aramwegera, bararyamana. 38Twebweho rero twari mu mpera z’ubusitani. Ngo tubone iryo shyano, twiruka tubasanga. 39Twarabiboneye neza baryamanye, ariko ntitwashobora gufata uwo musore kuko yaturushaga imbaraga, akingura irembo arahunga. 40Ubwo Suzana we twaramufashe tumubaza uwo musore uwo ari we; 41ariko we ntiyashaka kumutubwira. Ibyo rwose twabibera abahamya!» Ikoraniro ryemera ibyo bavuze, kuko ari bo bari abakuru b’umuryango n’abacamanza. Nuko Suzana acirwa urwo gupfa.
Suzana amaze gucirwa urwo gupfa, 42arangurura ijwi ati «Mana ihoraho, wowe umenya amabanga, ukamenya n’ibintu byose mbere y’uko bibaho, 43uzi ko bampimbahimbiye ibinyoma, none mpfuye ndi umwere w’ibyo ubugome bwabo bwampimbahimbiye.» 44Nuko Nyagasani yumva ijwi rye. 45Igihe rero bamujyanye kwicwa, Imana ibyutsa umwuka mutagatifu mu musore witwa Daniyeli, 46atera hejuru mu ijwi riranguruye ati «Ndi umwere w’amaraso y’uyu mugore!» 47Rubanda rwose ruramuhindukirira maze baramubaza bati «Ayo magambo uvuze arashaka kuvuga iki?» 48Nuko Daniyeli arahaguruka yemarara hagati mu ikoraniro, arasubiza ati «Bayisraheli, mwaba se muri ibicucu ku buryo mwatanga umukobwa wa Israheli, mutitonze ngo mugenzure maze mushakishe ikiri ukuri? 49Nimusubire mu rukiko, kuko aba bantu bamushinja ibinyoma.»
50Nuko abantu bose bihutira gusubira mu rukiko, abakuru b’umuryango babwira Daniyeli bati «Ngwino wicarane natwe utubwire igitekerezo cyawe, kuko Imana yaguhaye ubushobozi nk’ubw’abantu basheshe akanguhe. » 51Daniyeli arababwira ati «Nimutandukanye abo basaza, umwe mumushyire ukwe n’undi ukwe, maze mbabaze.» 52Barabatandukanya, hanyuma Daniyeli ahamagaza umwe muri bo, aramubwira ati «Muntu wasaziye mu ngeso mbi, ngaha ibyaha wakoze kera birakugarutse, 53wowe wacaga imanza zirenganya, ukicisha indacumura, ukarenganura abo icyaha gihama kandi Nyagasani agira ati ‘Ntuzice umuntu utacumuye n’intungane! 54Nuko rero, niba koko warabyiboneye neza, tubwire igiti wabonye baryamanye mu nsi.» Arasubiza ati «Ni mu nsi y’igiti cy’umunyinya.» 55Daniyeli aravuga ati «Nkubwire rero ukuri, ibinyoma byawe birakugarutse; none ngaha umumalayika w’Imana yahawe itegeko, araje ngo agusaturemo kabiri.» 56Uwo aramusezerera maze ahamagaza undi, aramubwira ati “Bwoko bwa Kanahani, ureke kuba ubwa Yuda; uburanga bwarakuyobeje, irari rikuyobya ubwenge! 57Nguko uko wagenzaga n’abakobwa ba Israheli, maze kubera ubwoba bakemera kuryamana nawe, ariko none dore umukobwa wa Yuda ntiyabashije kwihanganira ubwo bugome bwawe! 58Ngaho rero mbwira igiti wabonye baryamanye mu nsi.” Arasubiza ati « Ni mu nsi y’igiti cy’umushishi.» 59Daniyeli aravuga ati «Nkubwire rero ukuri, nawe ibinyoma byawe birakugarutse, none ngaha umumalayika w’Imana arategereje n’inkota mu kiganza ngo agucemo kabiri, maze abatsembe mwembi.»
60Nuko ikoraniro ryose rirangurura ijwi, basingiza Imana irokora abayiringira. 61Hanyuma bahindukirana ba basaza bombi kuko Daniyeli yari amaze kubemeza ibinyoma, barabyiyemerera n’ururimi rwabo bwite. 62Nuko ba basaza bombi, hakurikijwe na none Amategeko ya Musa, babacira urwo bashatse gucira mugenzi wabo, barabica maze uwo munsi barokora amaraso y’indacumura.
ZABURI (Zab 23 (22), 1-2a, 2b-3, 4, 5, 6)
Inyik/ Uhoraho, n’aho nanyura mu manga yijimye,
uba uri kumwe nanjye.
Uhoraho ni we mushumba wanjye,
Nta cyo nzabura!
Andagira mu rwuri rutoshye.
Anshora ku mariba y’amazi afutse,
maze akankomeza umutima.
Anyobora inzira y’ubutungane,
abigiriye kubahiriza izina rye.
N’aho nanyura mu manga yijimye,
nta cyankura umutima,
kuko uba uri kumwe nanjye,
inkoni yawe y’ubushumba intera ubugabo.
Imbere yanjye uhategura ameza,
abanzi banjye bareba,
ukansiga amavuta mu mutwe,
inkongoro yanjye ukayisendereza.
Koko ineza n’urukundo byawe biramperekeza,
nu gihe cyose nzaba nkiriho.
Nanjye rero nzaza niturire mu Ngoro y’Uhoraho,
Abe ari ho nibera iminsi yose.
IBANGONDIRIMBO RIBANZIRIZA IVANJILI (Ezk 33, 11)
Amagambo yawe Nyagasani,
aturuka kuri Roho kandi agatanga ubugingo.
Nta bwo wishimira urupfu rw’umugome,
ahubwo wishimira ko yahinduka akazibukira
imyifatire ye mibi, kugira ngo abone kubaho.
Amagambo yawe Nyagasani,
aturuka, kuri Roho kandi agatanga ubugingo.
IVANJILI
+ Yohani (Yh 8, 1-11)
Muri icyo gihe, 1Yezu yigira ku musozi w’Imizeti. 2Bugicya agaruka mu Ngoro, rubanda rwose baza bamugana, maze aricara, arabigisha. 3Ni bwo abigishamategeko n’Abafarizayi bamuzaniye umugore wafashwe asambana, bamuhagarika hagati. 4Babwira Yezu bati «Mwigisha, uyu mugore bamufashe asambana. 5Mu mategeko, Musa yadutegetse kwicisha amabuye abagore nk’aba. Wowe se ubivugaho iki?» 6Ibyo babivugiraga kumwinja, bagira ngo babone ibyo bamurega. Ariko Yezu ariyunamira atangira kwandikisha urutoki ku butaka. 7Bakomeje kumubaza, arunamuka arababwira ati « Muri mwe udafite icyaha ngaho namubanze ibuye.» 8Yongera kunama akomeza kwandika ku butaka. 9Bumvise avuze atyo batangira kugenda umwe umwe, bahereye ku basaza. 10Nuko Yezu asigara aho wenyine na wa mugore agihagaze aho hagati. 11Yezu yunamutse aramubaza ati« Mugore, ba bandi bari he? Nta n’umwe waguciriye urubanza?» Umugore arasubiza ati «Nta n’umwe, Mwigisha.» Yezu aramubwira ati «Nanjye rero singuciriye urubanza; genda ariko uherukire aho gucumura ukundi.»


c: text/html

text:
Byatangajwe nyuma y’inama y’inteko rusange y’ubuyobozi bw’umuryango, yabaye tariki 17 Ukuboza 2016.
Uwo muryango washinzwe mu 1991 ukaba ufite abanyamuryango bagera kuri 96 ariko iyo nama yitabiriwe n’abanyamuryango 20 gusa bituma inama isubikwa.
Nkurunziza Jean Pierre, Perezida wa LIPRODHOR avuga ko intandaro yo kuba muri iyi minsi ibikorwa by’umuryango bidahagaze neza bituruka ku mikoro make n’amakimbirane yabayeho mu buyobozi mu mwaka wa 2013.
Kuva icyo gihe ngo abaterankunga bahise babona ko harimo ikibazo barahagarara bituma LIPRODHOR igira ibibazo by’amadeni kuko nta bushobozi bwo kwishyura abakozi 18 yakoreshaga.
Nkurunziza avuga ko abakozi bagomba kwishyurwa amafaranga abarirwa muri miliyoni 35RWf nk’uko byategetswe n’urukiko rw’ikirenga nyuma yo gusanga baramaze igihe kirekire bakora ariko badahembwa.
Akomeza avuga ko nta handi ubushobozi bugomba kuva atari mu banyamuryango binyuze mu gutanga imisanzu yo gufasha umuryango kugira ngo ubashe kuzanzamuka.
Agira ati “Turashaka amafaranga kugira ngo twishyure abakozi, hanyuma ibyo bibazo nibimara kugabanuka, byatuma wenda n’abo baterankunga twabuze bashobora kongera bakagaruka ariko ubushobozi turashaka kubwishakamo twebwe ku giti cyacu.”
Akomeza avuga ko amadeni ari yo yatumye abaterankunga bahagarika inkunga kuko ngo hari impungenge z’uko baramutse bahawe inkunga bayikoresha mu kwishyura imyenda bigatuma bya bikorwa yari igenewe bidakorwa.
Iyi ngo ni yo mpamvu bashaka kubanza kwishakamo ubushobozi bwo kwishyura iyo myenda.
Muri rusange abagize LIPRODHOR bavuga ko umuryango ugenda ugarukana isura nziza kuko inama zisigaye ziba mu ituze mu gihe mbere zarangwaga n’ubwumvikane buke hakaba n’igihe hitabazwa polisi.

robotstxt: allowed

filter: keep


text:
Kugirango ubashe kureba amanota yawe cyangwa ay’ undi waba uzi nomero ze yakoreyeho ikizamini, wakwifashisha mudasobwa yawe ifite internet, ugakurikiza ibi:
1.Jya ku rubuga rw’Ikigo cy’Ighugu Gishinzwe Ibizamini, www.rnec.ac.rw
2.Reba hejuru ibumoso, munsi gato y’ ikirango cy’ Ikigo cy’Igihugu Gishinzwe Ibizamini, hanyuma ukande ku cyimenyetso giteye gitya:
3.Hanyuma urebe iburyo, hari ahantu hagenwe kuzuzamo nomero y’umukandida wakoze ikizamini.
4.Uzuzamo nomero neza uko bikwiye, udashyizemo uturongo tuberamye(slashes). Urugero: 0403055ELC017 cyangwa 0102034HEG567
5.Jya iruhande rw' aho wujuje numero zawe handitse P6, S3, S6; maze uhitemo ahanditse S6
6.Hanyuma ukande ahanditse SUBMIT, urahita ubona amanota.
Utiriwe unyura kure kanda hano hanyuma uhite wuzuzamo numero zawe mu kazu gafite ibara ry' icyatsi hejuru iburyo.
Read more at Igihe.com


text:
Ibyaha birindwi biganisha ku rupfu ni urutonde rw’ibyaha rwakoreshwaga mu minsi ya mbere y’ubukristo mu kwigisha abizera kuri kamere mbi yo gucumura. Urwo rutonde rero rwaje kwibeshywaho ko ari urw’ibyaha Imana itazababarira. Bibiliya rwose yerura neza ko icyaha cyonyine Imana itazababarira ari ukwinangira umutima, kuko aba ari ukwanga kwakira kubabarirwa twaherewe muri Yesu Kristo binyuze ku gitambo cye ku musaraba.
Wakwibaza uti se urwo rutonde rw’ibyaha birindwi biganisha ku rupfu rujyanye na Bibiliya? Yego kandi Oya. Imigani 6:16-19 haravuga ngo “Hariho ibintu bitandatu ndetse birindwi, Uwiteka yanga bimubera ikizira ni ibi: 1) Amaso y’ubwibone, 2) ururimi rubeshya, 3) Amaboko avusha amaraso y’utariho urubanza, 4) Umutima ugambirira ibibi, 5) Amaguru yihutira kugira urugomo, 6) Umugabo w’indarikwa uvuga ibinyoma, 7) N’uteranya abavandimwe.” Ariko uru rutonde sirwo abantu benshi bafata nk’ibyaha birindwi biganisha ku rupfu.
Urutonde rw’ibyo byaha birindwi rwakozwe na Papa Geregori Mukuru (Pope Gregory the Great), wabayeho mu kinyejana cya 6, ni uru rukurikira: ubwibone, kwifuza iby’abandi, inda nini, irari, uburakari, ubusambo, ndetse n’ubunebwe. Nubwo ibyo byose ari ibyaha, nta na hamwe Bibiliya ibyita “ibyaha birindwi biganisha ku rupfu”. Akamaro k’urwo rutonde ariko kaba mu kurondora no gushyira mu matsinda ibyaha, kuko nibura buri cyaha kibaho gikubiye muri urwo rutonde.
Icya ngombwa ariko ni ukwibuka ko ibyo byaha biri muri ruriya rutonde bitaganisha ku rupfu kurusha ibindi. Ibyaha byose uko byakabaye biganisha ku rupfu (Abaroma 6:23). Imana ishimwe, kuko binyuze muri Yesu Kristo ibyaha byacu, kimwe n’ibyo “birindwi ngo biganisha ku rupfu”, birababarirwa (Matayo 26:28, Ibyakozwe 10:43, Abefeso 1:7).
Gotquestions.org


text:
Waba uzi ibitangaza bitanu biruta ibindi byose ?
Abantu benshi, cyane cyane mu Matorero y’Ubutumwa Bwiza, yizera Yesu (Evangelical churches), bifuza kubona ibitangaza by’Imana, kandi koko birakenewe (Abaheburayo 2: 4). Ariko nifuje ko tuganira ku bitangaza bitanu biruta ibindi byose, ngo bitume ubishaka kurushaho.
KUREMWA N’IMANA MW’ISHUSHO YAYO
Iki ni igitangaza kibimburira ibindi byose, kuko Ibyanditswe Byera bitubwira ko Imana yaremye umuntu mw’ishusho yayo (Itangiriro 1: 26-27). Kandi wibuke ko Imana yakuremye kubera ubushake bwayo (Ibyahishuwe 4:11). Kuko iyo Imana itakurema ubu uba uri ubusa gusa, kandi nta n’uwakizwa ngo azajye mw’Ijuru atarabanje kuremwa! Imana ihabwe icyubahiro, kandi ishyirwe hejuru.
ICYITONDERWA: Iki gitangaza cyo ntawe utaragikorewe, uriho wese yakagombye guha Imana icyubahiro.
KUMVA INKURU NZIZA Y’AGAKIZA
Kumva Inkuru Nziza y’Agakiza gatangwa ku buntu kubwo kwizera Yesu Kristo, Umwana w’Imana (Abefeso 2:8), ni igitangaza gikomeye cyane, kuko ntawakwizera atumvise, “kuko kwizera kuzanwa no kumva, kumva kukazanwa n’ Ijambo rya Kristo” (Abaroma 10: 14, 17).
ICYITONDERWA:
Hari abantu benshi bapfira mu byaha batumvise Inkuru Nziza y’Agakiza, barumvise inyigisho z’ibinyoma zitera kurimbuka.
Hari ibihugu byinshi, ubu bigera hafi kuri 50! bitemera ko Inkuru Nziza y’Agakiza ibwirizwa-dukwiriye kubibuka mu masengesho, kandi Imana yadushoboza, tumaze kuzura Umwuka wera, tukabashyira Ubutumwa Bwiza.
3.GUHINDUKA ICYAREMWE GISHYA
Guhinduka icyaremwe gishya, umwana w’Imana, n’umuragwa w’ubugingo buhoraho, kubwo kwihana ibyaha (kubabazwa n’ibyaha, ukabyatura, ukabireka burundu) no kwizera Yesu Kristo, Umwuka Wera akaguturamo (Yohana 1: 12/2 Abakorinto 7: 10/Abaroma 8: 15-17). Iki gitangaza kirakomeye cyane, kuko utarakiriye icyo gitangaza, ntabwo azajya mw’Ijuru, ahubwo azarimbuka iteka ryose, mu muriro utazima (Ibyahishuwe 21: 8).
KUNESHA ICYAHA
Ibyanditswe Byera bitubwira ko icyibi kidakwiriye kutunesha, ahubwo dukwiriye kuneshesha ikibi icyiza (Abaroma 12: 21). Iki ni igitangaza nacyo gikomeye cyane, kuko unesha niwe ufite icyo azaragwa mu bwami bw’Imana (Ibyahishuwe 2: 7, 11, 17, 26/ 3: 5, 12, 21). Nicyo gituma, niba koko warakiriye Yesu Kristo nk’Umukiza n’Umwami, ukwiriye gusaba Imana ikakuzuza Umwuka Wera, kubika mu mutima Ijambo ry’Imana no gurihishurirwa ngo ubashe kunesha icyaha (Abafiripi 4: 13/ Zaburi 119 : 11, 130).
ICYITONDERWA:
Kunesha ni kimwe mu bimenyetso biranga abana b’Imana nyakuri (1 Yohana 5: 4-5).
GUPFA UPFIRIYE MU MWAMI YESU
Ijambo ry’Imana ritubwira ngo hahirwa abapfa bapfira mu Mwami wacu (Ibyahishuwe 14: 13). Kuki iki gitangaza aricyo kiruta ibindi bitangaza byose?
Iherezo ry’ikintu riruta itangiriro ryacyo (Umubwiriza 7: 8)
Umunsi wo gupfamo uruta umunsi wo kuvukamo (Umubwiriza 7: 1)
Urupfu rw’abakunzi b’Uwiteka ni urw’igiciro cyinshi mu maso yayo (Zaburi 116: 15)
Imiruho yose iba ishize, umuntu atabarutse amahoro, ategereje ingororano ze (Ibyahishuwe 14: 13)
Umuntu aba akijijwe ibyago byenda kuza (Yesaya 57: 1-2)
Bene Data, dukwiriye kwihangana kugeza igihe Yesu Kristo azazira, kandi, dukwiriye kuguma muri Yesu, nawe akaguma muri twe kugeza igihe tuviriye mu mubiri, cyangwa agarutse (Yakobo 5: 7-8/ Yoh. 15: 4-5). Niho Agakiza kacu kazaba kagize agaciro kako.
ICYITONDERWA:
Niba koko ufashijwe n’aya magambo, wayasangira na bene So, ngo nabo abubake.
BAKUNDUKIZE Dieudonné


text:
N’ubwo wibwira ko kuri wowe bitashoboka ariko ku Mana birashoboka
Kuva Adamu yakurwa mu ngombi ya Edeni agahabwa kujya guhinga ubutaka yavuyemo kugeza na magingo aya, umwana w’umuntu kugira icyo ageraho ni kimwe mu bimusaba imbaraga nyinshi kandi ni ngombwa, gusa na none n’ubwo ari ngombwa ntibyoroshye kuko nta na kimwe twugeraho tutiyushye icyuya (Itangiriro 3:17-19 ), ibi rero usanga bitera benshi kwiheba, ubwoba, no kwibaza byinshi, nyamara n’ubwo bimeze bityo bigasa nk’aho bikanze benshi Imana mu ijambo ryayo iraduhumuriza ndetse ikanatwihanangiriza ngo ntitukiganyire muby’ubu buzima.
Iyo usomye ijambo ry’Imana muri Matayo 6:25- hagira hati “Nicyo gitumye mbabwira nti ntimukiganyire ngo mutekereze ubugingo ngo muti tuzarya iki ? Cyangwa muti tuzanywa iki? Ntimwiganyire ngo mutekereze iby’umubiri wanyu ngo tuzambara iki ?Mbese ubugingo ntiburuta ibyo kurya , umubiri nturuta imyambaro ? Nimurebe ibiguruka mu kirere , Ntibibiba ,ntibisarura ntibihunika mu bigega kandi so wo mu ijuru arabigaburira nabyo. Mwebwe se ntimubiruta cyane? Ninde muri mwe wiganyira Wabasha kwiyunguraho umukono n’umwe.
None se ibibaganyisha imyambaro n’iki? Mutekereze uburabyo bwo mu gasozi uko bumera : ntibugira umurimo,ntibuboha imyenda, kandi ndababwira yuko Salomo mu bwiza bwe bwose atarimbaga n’akarabyo kamwe ko muri ubu. Ariko Imana ubwo yambika ubwatsi bwo mu gasozi ityo buriho none ejo bukajugumywa mu muriro, ntizarushaho kubambika mwa bafite kwizera guke mwe?
Uku kwizera dusabwa rero bigaragara ko nta na kimwe twageraho tutagufite, cyane ko ijambo ry’Imana rivugako Kwizera ari ukumenya rwose ibyiringirwa udashidikanya ko bizaba, kandi ngo ni nako kuduhamiriza ibyo tutareba ko ari iby’ukuri rigakomeza rivuka ko icyatumye abakera bahamywa ari uko bari bagufite (Abaheburayo 11:-1-3), iki gice cyose kigenda gitanga bamwe muri abo ba cyera twavuze haruguru bagiye baba icyitegererezo mu kwizera.
Uku kwizera rero iyo kubayeho kunesha kwiganyira mu muntu ndetse wa muntu akabasha kumenya ko ibyo ageraho byose biva mu mbaraga z’Imana yo mu ijuru, byumvikane ko utanesha kwiganyira utaratunga Imana muri wowe akaba ari nayo mpamvu Imana yivugiye mu ijambo ryayo iti “mubanze mushake ubwami bw’Imana no gukiranuka kwayo ibindi byose muzabyongererwa” (Matayo 6:33 ).
Bavandimwe nshuti kwiganyira si igisubizo ahubwo kwizera Imana nicyo cya mbere, ntukangwa n’uko ubona ntacyo wakwishoboza, kuko niwe Se w’imfubyi n’umucamanza urengera abapfakazi, ibesha mu mazu abatagira shinge na rugero, ibohora imbohe ikaziha kugubwa neza ( Zaburi 68:6-7a),Ese wowe izabura ite kukurengera?kandi ndakwifuriza kumenya ko Imana yo mu ijuru nuyizera ukayisenga nawe izakumvira kuko yitaye ku gusenga kwabo (Zaburi 102:18)


text:
Rwanda : Abarimu barasaba sacco ko gahunda ibagoboka bagize ibyago yahinduri imikorere yayo
Abarimu bakorera mu mwarimu sacco barasaba ubuyobozi bw’izi sacco ko bwabafasha guhindura gahunda bashyiriweho yo kubagoboka igihe bagize ibyago. Aba barimu bakaba banenga iyi gahunda kuko yemera gufasha umwarimu wagize ibyago byo gupfusha uwo bafitanye isano ariko ikaba yemera amasano make cyane. Ayo masano akaba ari umwana cyangwa uwo mwashakanye gusa. Baka bavuga ko byaba byiza bongeyeho n’andi masano nk’ababyeyi b’umwarimu ndetse n’abavandimwe. Bakaba... Read More


text:
Ibyo utamenye ku kwinjira mu gisirikare kwa Gen James Kabarebe
Mu bwana bwe, Minisitiri w’Ingabo, Gen James Kabarebe, yakuze yanga igisirikare urunuka ku buryo umutima we utatumaga hari n’uwo yagira inama yo kukijyamo cyangwa gukorana na bo; gusa wakwibaza icyatumye icyo yangaga aricyo akora mu buryo bw’umwuga dore ko amazemo imyaka 33.
Kwanga urunuka abasirikare ngo byaturukaga ku myitwarire mibi y’abo muri Uganda aho yabaga irimo kwanga abantu, byagera ku Munyarwanda bikaba ibindi bindi bakamwanga urunuka.
Mu kiganiro Gen Kabarebe aherutse gutangira i Rwamagana mu ihuriro ry’urubyiruko rugera kuri 200 rubarizwa mu muryango w’abanyeshuri barokotse Jenoside yakorewe Abatutsi mu 1994, AERG, yabasangije amateka y’uburyo yagiye mu gisirikare abitewe n’ibibi byamubayeho bigatuma agira imbaraga zo gukora ibyiza.
Mu 1983 nibwo Gen Kabarebe yabonye inzira imwinjiza mu gisirikare cya Uganda ku ruhande rwa Museveni wari waragiye mu ishyamba mu 1981 mu rugamba rwo guhirika ku butegetsi Milton Obote.
Ni umwuga Gen Kabarebe yumvaga mu buzima bwe atazakora kuko mu bintu yangaga bibaho ku Isi igisirikare cyazaga ku isonga.
Imvano yo kwanga igisirikare
Urwango igisirikare cya Uganda icyo gihe cyari gifitiye Abanyarwanda, Gen Kabarebe arubara nk’uwarukorewe kuko ngo yiga mu mashuri yisumbuye (muri Uganda) yigeze kwigirwaho kurasa n’abasirikare batatu, bari bamubonye anyuze aho bari bicaye bakina amakarita banywa byeri.
Gen Kabarebe abara iyi nkuru agira ati “Nigeze kuba ndi mu mashuri yisumbuye nigendera ngira ngo navaga gushaka udufaranga, nari nambaye impuzankano y’ishuri abagabo bakinaga amakarita bisekera banywa byeri, bari abasirikare ba Leta y’icyo gihe, amakarita bayashyira hasi bafata imbunda, batangira kunyigiraho kurasa, umwe agafata imbunda akarasa nkabona bikubise inyuma yanjye, ndavuga nti niniruka barangirira nabi ahubwo reka mbe umwana mwiza nibabona ko ntabaye mubi barandeka.”
Icyo gihe ngo yari muto cyane, bakomeza kurasa ariko nawe agenda buhoro kugeza ubwo abacitse. Ibi ngo ni urugero rw’icyatumaga yanga igisirikare ku buryo atatekerezaga kukijyamo.
Urwango rwaje gushibukamo imigenzo ya gitwari
Mu 1982 ubwo Gen Kabarebe yari mu mashuri yisumbuye, Leta ya Uganda yafashe icyemezo cyo kwirukana Abanyarwanda bari baravuye mu nkambi bakajya mu giturage korora inka n’ibindi, we n’umuryango we bari muri abo.
Avuga ko byabatwaye iminsi 21 kugera ku mupaka w’u Rwanda bashoreye inka ari nako bagenda barwana n’ibisambo agereranya nk’interahamwe zo mu Rwanda. Muri uru rugendo rurerure we yafataga nk’amahirwe kubera ubwana, yatandukanye n’ababyeyi asigara ariwe mukuru mu bo bari kumwe.
Ati “Njye numvaga kuza mu Rwanda ari ibintu byiza, ndavuga nti ‘ese ubu baraduhimye ko turi Abanyarwanda, bakaba batwirukanye badusubiza mu Rwanda, reka n’ubundi twitahire’ urumva iyo uri umwana ntabwo uba uzi politiki zihari.”
Nyuma yo kurara mu mashyamba iriya minsi yose, we n’abo bari kumwe baje kugera ku mupaka w’u Rwanda basigaranye inka 60 muri 200 bari bafite. Ahamya ko iki cyari ikintu kitababaje ugereranyije n’ibyo yabonye ubwo bageraga ku mupaka w’u Rwanda ahitwa Kizinga, ahari akagezi kitwa Umuyanja gatandukanya Uganda n’u Rwanda.
Iyo umuntu yahagararaga mu mazi yo muri uyu mugezi, yamugeraga mu mayunguyungu. Waje kuba impamvu y’intangiriro y’icyiciro gishya cy’ubuzima bwa Gen Kabarebe kuko aribwo yaje gusobanukirwa ko ibyo yitaga amahirwe yo kwirukanwa muri Uganda ari ibyago bikomeye, kuko kaporali umwe mu Ngabo z’u Rwanda yaje kumubera isomo rikomeye.
Ati “Tugeze ku mupaka inka zatangiye kujya mu mazi natwe tujyamo, twagiye kubona tubona akajipe karaje gaturutse Rwempasha ahabaga abasirikare, bwari ubwa mbere nari mbonye umusirikare w’u Rwanda.”
“Uwo musirikare yaraje ati ‘muri kuja [kujya] he?, tubona ibintu birahindutse, arongera ati ‘bisubireyo n’ibyo bika byanyu ntaho byakwirwa muri uru Rwanda.”
Nyuma yo kwinginga no gutakamba, uwo musirikare ngo yabajije ‘akana’ gato kamwe mu bo bagendaga batoragura mu nzira abandi babasize, ati ‘mbese sha ubundi mu Rwanda mwahunze iki?, akana kati “Twahunze abahutu.”
Uwo musirikare yumvise amagambo y’ako kana akubita igitwenge ababwira ijambo ryasembuye Gen Kabarebe akanzura kujya mu gisirikare.
Uwo musirikare ngo yagize ati “Ba sha abo mwahunze barahari ntaho bagiye, muri make reka mbabwire, murabona u Bugande burabanze n’u Rwanda rurabanga, ni ukuvuga ko n’Imana ibanga.”
Arongera ati ‘nta handi mwajya mwigumire muri ayo mazi kandi mutaharenga.”
Wari umunsi ugoye kuko ngo ntawashoboraga kujya inyuma bitewe n’uko abagande bari babatangatanze, no kujya mu Rwanda bidakunda kuko kaporali [uwo musirikare] yari yatanze amabwiriza.
Guhagarara muri ayo mazi kuva saa yine za mu gitondo kugeza saa kumi n’ebyiri za nimugoroba, bari kumwe n’inka no kuba bari babwiwe ko u Rwanda na Uganda bibanga n’Imana ikaba ibanga, nibyo byatumye Gen Kabarebe afata umwanzuro wo kujya mu gisirikare.
Yagize ati “Ayo masaha namaze mu nyanja niyo yatumye njya mu gisirikare, uwo munsi nibwo natekereje mvuga ngo nta yindi nzira umuntu afite.”
Gen Kabarebe yarwanye n’intare ijoro ryose
Kaporali amaze gutanga amabwiriza, Gen Kabarebe n’abo bari kumwe biyemeje kwambuka, ntiberekeza mu gice cyarimo abantu ahubwo bahitamo kugana muri pariki.
Bafashe iyo nzira mu ijoro barakambika. Bigeze nka saa sita z’ijoro Gen Kabarebe yumva intare yivugiye ku misozi ya Nyarupfubire, bidatinze iba ibagezeho iterura inka iyicisha hejuru ye iyikubita imbere yayiciye umuhogo irimo kunywa amaraso.
Ati “Nari ntararwana n’intare mu buzima ariko najyaga numva kera abantu bakuru bavuga ngo iyo urwana n’intare ikaza igusanga utera intambwe uyisanga, iyo ukoze ikosa ikaza igusanga ugatera intambwe imwe inyuma, iragufata.”
“Twarwanye n’intare burinda bucya turayishorera mu gitondo tuyinjiza mu Muvumba irambuka iragenda.”
Yemeza ko imbaraga yazikuye ku kuba aho muri iyo pariki, hari umuvandimwe wa Sekuru we wari warahiciwe n’intare, we yishyiramo ko itahamutsinda.
Gen Kabarebe avuga ko yageze mu nkambi yari yajyanywemo ababyeyi n’abandi agasanga umuryango wose urwaye macinya akiyemeza gusubira i Kampala muri Uganda n’amaguru anyuze muri Pariki kuko nta byangombwa yari afite byatuma aca mu nzira nyabagendwa.
Ageze ahitwa Rwentobo mu birometero nka 30 uvuye ku mupaka, yahasanze abantu bapakira inka mu ikamyo byabananiye ahitamo kuba umukoranabushake arazipakira baramwinginga ngo agende ku ikamyo azicunze kugera i Kampala nawe ntiyazuyaza agenda ku mahembe yazo.
Aho i Kampala niho yashakiye uburyo bwamugeza mu ishyamba ryarimo Museveni. Icyo gihe hari mu 1983.
Ati “Nagiye mu gisirikare kubera ibyambayeho byose, mbikuramo umujinya. Ako kababaro ko kutagira igihugu, ako kababaro ko gutotezwa uzira icyo uricyo, ako kababaro ko kubuzwa uburenganzira ntabwo ari njye njyenyine. Buri munyarwanda afite amateka amuremamo ishyaka rituma atibagirwa amateka.”
Intambara ya Uganda irangiye nibwo haje iyo kubohora u Rwanda, Gen Kabarebe avuga ko acyumva ayo makuru yayakiranye amaboko yombi kugeza we na bagenzi be batsinze urugamba rwo kubohora u Rwanda no guhagarika Jenoside muri Nyakanga 1994.
SRC: IGIHE


text:
ntadini mbogamiraho gusa ntazwa nuko babuza PADILI gukora icyo yahamagariwe PADI BirakAKWIYE KUMVIRA IMANA KURUTA ABANTU kora umurimo wuwagihamagaye abandi ubareke uwabyanze ziwe waguhaye umurimo ni KRISTO wagutoranyije siturabo kuyoborya nidini ahubwo twayoborwa na roho mutagatifu na bible .umuntu we numuntu ahubwo bigutere imbara zogukorera KRISTO WAKUGABIJE UMURIMO
ntadini mbogamiraho gusa ntazwa nuko babuza PADILI gukora icyo yahamagariwe PADI BirakAKWIYE KUMVIRA IMANA KURUTA ABANTU kora umurimo wuwagihamagaye abandi ubareke uwabyanze ziwe waguhaye umurimo ni KRISTO wagutoranyije siturabo kuyoborya nidini ahubwo twayoborwa na roho mutagatifu na bible .umuntu we numuntu ahubwo bigutere imbara zogukorera KRISTO WAKUGABIJE UMURIMO
ariko kiliziya gatorika ntipfa kwemera kdi ngo basenga ngo no mu gihe kibeho babonekerwaga yarabatiteje kdi nyuma iremera ubwo rero na padri bazashyira bemere ibye.so abayobozi bayo barahorana cyane kdi bumva ari bo bazi byinshi ntibibuke ko Imana yitoranyiriza uwo ituma aho ishaka
ariko kiliziya gatorika ntipfa kwemera kdi ngo basenga ngo no mu gihe kibeho babonekerwaga yarabatiteje kdi nyuma iremera ubwo rero na padri bazashyira bemere ibye.so abayobozi bayo barahorana cyane kdi bumva ari bo bazi byinshi ntibibuke ko Imana yitoranyiriza uwo ituma aho ishaka
Yezu twemeye kandi dukorera niwe ugomba gukura naho twe tugaca bugufi. Nta mpamvu yo guhangana n’abepiskopi kandi ari bo bakuyobora, mu izina ry’Imana mu butatu butagatifu.
Yezu twemeye kandi dukorera niwe ugomba gukura naho twe tugaca bugufi. Nta mpamvu yo guhangana n’abepiskopi kandi ari bo bakuyobora, mu izina ry’Imana mu butatu butagatifu.
Ngewe mumbabarire kubyo nshaka kuvuga nange ndi umugatorika ariko ndumva ibyo tuvuga tutabivuga kimwe.None se Yezu ko tuzi ko yabwiye intumwa ngo nimugende mumahanga yose mujye kwamamazayo inkuru nziza yavugaga ko igomba kwamamazwa muri kiriziya gusa itagomba kugera mu bandi? Ni hehe Yezu yakumiriyeko hatagomba kugera inkuru nziza? Obald ni mumureke hagowe twebwe tubibwirwa nti tubikore uko tubyigishwa.ngewe mbona aho ntakosa ririmo
.kandi mumenye ngo obald avuye muri cathoric agashinga irye dini kubwi impano tumuziho yahawe ni Imana abamuyoboka ni benshi nziko ni Impano agira nta Munsenyeri numwe uyigira. Ubwo rero mureke dutegereze ibyo Imana izakora.Hari umupadiri umwe wigeze kutubwira ngo muzajye mwumva ibyo mvuga ntimukarebe ibyo nkora...
Padri reba neza Kdi utekereze, usenge kuko niba ari Abantu babi ni abapadri bagenzi bawe no kukwica bakwica da!!Jya witonda ubirinde,kuko Twe turagukeneye nkabakristu kuko uradufasha tukegera Imana. Reka amatiku yabariya ukore umurimo W’imana izaguhemba
ndumiwe koko gusa mwitonde ntimugapfe guca urubanza kuko muri mwese ntamuntu wari uhari
ndumiwe koko gusa mwitonde ntimugapfe guca urubanza kuko muri mwese ntamuntu wari uhari
Padiri Ubaldi agomba gushyira ibirenge hasi akibuka ko mbere ya byose ari padiri atari umunyapolitiki. Ikindi agomba kuzirikana ni amagambo Yohani yavuze bamubwiye ibya Yezu, ati agomba gukura jye nkagabanuka. Ubaldi ni umwana w<a Kiliziya kandi umwana yumvira ababyeyi. Kera habayeho abapadiri bakoze nka ubaldi bagera igihe bata umurongo wa kiliziya. Barimo nyakwigendera Dionizi Ndangamira watangiye ari umusaveri ubishyushyemo akagera ubwo aba umuyisilamu. Birababaje ko Ubaldi ujijute wize mu iseminari yirengagiza amahame ya kiliziya kandi ari yo amugenga. Sinzi niba iyo ajya muri za Ndumunyarwanda aba atumwe na kiliziya cyangwa niba aba ajyiye ku giti cye. Ibi abantu barabishima ariko kiliziya si ko ikora. Kiliziya ituma abana bayo ku mirimo babashije, na Ubaldi afite ibyo abashije ariko ntagomba kwiha ubutumwa agomba kuburindira. Niba koko akoreshwa n’Imana inyigisho zi ntizizaba inkomoko y’amatiku n’amakimbirane muri kiliziya. Mu gihe cyose Ubaldi yivugira ko akoreshwa n’Imana ubwayo, yagombaga no kuyisaba inema yo koroshya. Nsanga kwihutira kujya mu itangazamakuru kubera ibyiswe amakimbirane na diocèse bitamusa. Nka ryari bundi ibibazo by’iwanyu mu rugo ubikemurira muri mitingi y’ishyaka koko?
Bakome urusyo bakoma n’ingasire
gukorera Imana ntibisaba kuba padiri. Obald nafate icyemezo ashinge itorero rikorera Imana, yaba Pasteur yaba Apotre arebe ko abana b Imana batamukurikira ari benshi. Naho gukomeza kuba mumatiku y abantu kandi tumukeneye si byiza
Ahaaaaaa!!!!!!nibyabihe byanyuma bavuze , abantu bIMANA kweri!!!!! nugusenga cyane.
Ubwo muratangiye dore ko mukunda byacitse!! Inshuro yagiyeyo ko mutazitangaje hano?
Mosenyeri wikabwayi agira ubutiku...ngaho ngo niwe usabira imbabazi kiriziya!? Buriya c niwe koko? None arashak no guhagarika obald kuko agenda abarusha power kdi ari umupadiri usanzwe ntabyubumosenyeri budafite nicyo bushingiyeho.
Muri Kiliziya nta kavuyo kahaba, nta we ukora ibyo yishakiye, igihe ashatse n’uko ashaka. Zimwe mu mbaraga za Kiliziya ni aho zishingiye : ifite umurongo ngenderwaho, ugaragara, wumvikana. Uva muri diyosezi ajya mu yindi agomba kubisabira uruhushya n’ababishinzwe, ibyo ngira ngo Ubald nawe arabizi. Ntakabirengeho rero.
Kiliziya iyoborwa na Roho Mutagatifu, uwahagarikwa cg akihanangirizwa nayo wese, nta gitangaza kirimo ubwo Roho Mutagatifu yaba yabonye ko aribyo bimukwiriye. Dukomere kuri Uhoraho abagize amahirwe tukamumenya mureke abantu. Umuntu yakijijwe, akizwa kandi azakizwa n’ukwemera kwe.
Kiliziya iyoborwa na Roho Mutagatifu, uwahagarikwa cg akihanangirizwa nayo wese, nta gitangaza kirimo ubwo Roho Mutagatifu yaba yabonye ko aribyo bimukwiriye. Dukomere kuri Uhoraho abagize amahirwe tukamumenya mureke abantu. Umuntu yakijijwe, akizwa kandi azakizwa n’ukwemera kwe.
Ibyo rero niba ariko bimeze kiriziya cathoric igiye kuba nka za ADPR gusa Obald ntacike intege ntakinanira Imana yamuhaye imbaraga zo gukiza no kwigisha abo bose Imana izaberekako bibeshye.none se muri politic niho hadakenewe Imana?
Ni ukubyitondamo


text:
Bamwe mu bahungu hari abo usanga batagira impano yo guhirwa no gukundwa n’abakobwa ndetse n’uwo bagerageje gukundana ntibarambane kubera imyitwarire itari myiza bagira imbere y’abakobwa.
Bamwe mu bahungu hari abo usanga batagira impano yo guhirwa no gukundwa n’abakobwa ndetse n’uwo bagerageje gukundana ntibarambane kubera imyitwarire itari myiza bagira imbere y’abakobwa.
Bimwe muri ngiye kukubwira byatuma abakobwa bose bagucikaho kabone nubwo waba hari uwo wari waremeje.
Kumugereranya n’abandi: Umukobwa wese ntakunda umuntu umugereranya n’abandi bakobwa iyo muri kumwe cyangwa mu biganiro mugirana. Aba ashaka ko umwereka ko ari we ukunda gusa kandi abaruta bose.
Igihe hari undi ubonye wenda amuruta mu bwiza, ntukamurangarire muri kumwe cyangwa ngo ugire icyo ubivugaho mukiri kumwe kuko bituma abona ko ufite imitima myinshi.
Uba ugomba kugira ahantu hose mwaba muri kumwe cyangwa mutari kumwe,ejo atazasanga uri mu bantu batarangwa n’ikinyabupfura kuko babyanga kubi,byatuma mushwana.
Kurakazwa n’ubusa: kandi abakobwa bazirana n’umuhungu urakazwa n’ubusa cyangwa uhorana umushiha. Iyo uteye gutyo,umukobwa ahita abona ko no mu rugo umugore uzashaka uzajya uhora umushihura,agahitamo ko mutandukana urukundo rutarakomera.
Kutigirira isuku: iki ni kimwe mu bintu bituma abakobwa batandukana n’inshuti zabo. Aha umuntu yavuga nko kunuka mu kanwa biturutse ku isuku nke cyangwa kugira impumuro mbi y’icyuya kuko udakunda kwiyuhagira.
Kutita ku mukunzi wawe uko bikwiye: ibi bishobora gutuma mutandukana niyo mpamvu uba ukwiye kumukorera buri kintu cyose kigaragaza urukundo kuko burya abakobwa bashimishwa n’abasore babitaho,bakabarata no muri bagenzi babo
Kunywa ugasinda cyane: iyo ukiri umusore ugakunda kunwa ugasinda cyane nabyo ni kimwe mu bintu abakobwa banga kuko iyo ubikora ukiri umusore noneho yibaza niba umugabo icyo uzakora akumva bizaba bikabije,agahitamo ko mwarekana hakiri kare.
Kutagira ibitekerezo by’iterambere n’ ubunebwe: ibi nabyo nta mukobwa ibikunda,ahubwo aba yumva umukunzi we yaba umuntu ukunda umurimo kandi akagira ibitekerezo byubaka kuko bigaragaza ko azavamo umugabo nya mugabo.
Burya rero uzirinde ko umukunzi wawe yakureka ari wowe biturutseho kuko birababaza cyane. ugomba kugerageza gokora ibisabwa kuburyo urukundo rwanyu rugenda neza
Alphonsine
Ibitekerezo
Ok nanjye ndi umusore utinya kdi nkubaha Imana mfite akazi gusa nkeneye umukorwa mwiza w'inzobe ufite 25-30ans NB agomba kuba yarize asenga kdi yubaha ubishaka ahamagare hano 0783957581 murakoze Uwiteka ababwirize imigisha. Kanda hano umusubize
Nshaka Umuhungu Twabana Murukundo 25-32 Ukunda Imana Ufite Urukundo Knd Abaye Adafite Umukobwa Bakunda Byaba Akarusho 0788220107 Kanda hano umusubize
Ndumva nange nakubera nkagukunda kandi nkagutetesha.pfite 28ans wampamagara kuri:0788281736 Kanda hano umusubize
Nchaka umukobwa ufite gahunda ifatika,ariko akaba afite akazi kdi yararangije kwiga kaminuza,atirata,wubaha cyane.ampamagare kuri 0782752535. Kanda hano umusubize
uwo mukobwa ngo ni grace nagabanye uburaya yari yanyijeje ko arinjye none atangiye kujya ahandi gusa nagende puuu Kanda hano umusubize
reka grace yishakire umugabo wangu nibase utaryoshya ibintu wamurenganya abatipe barahari grace igendere bagukunde sha! Kanda hano umusubize
Oli umva wambabariye koko ukagabanya kuntuka.Ariko se ujya uzirikana uwo wabayewe uzi batisimu wahawe.Uzi bible umva IMANA Yonyine izakubabarire,kuko gusebya umuntu tacyo byakumarira.gusa luck love lastar Kanda hano umusubize
Oli umva wambabariye koko ukagabanya kuntuka.Ariko se ujya uzirikana uwo wabayewe uzi batisimu wahawe.Uzi bible umva IMANA Yonyine izakubabarire,kuko gusebya umuntu tacyo byakumarira.gusa luck love lastar Kanda hano umusubize
Oli umva wambabariye koko ukagabanya kuntuka.Ariko se ujya uzirikana uwo wabayewe uzi batisimu wahawe.Uzi bible umva IMANA Yonyine izakubabarire,kuko gusebya umuntu tacyo byakumarira.gusa luck love lastar Kanda hano umusubize
Oli umva wambabariye koko ukagabanya kuntuka.Ariko se ujya uzirikana uwo wabayewe uzi batisimu wahawe.Uzi bible umva IMANA Yonyine izakubabarire,kuko gusebya umuntu tacyo byakumarira.gusa luck love lastar Kanda hano umusubize
mwiriwe ndashaka umukobwa twakundana utarengeje 22_25 yararangije secondaire byababyiza afite nakazi byarushako ngewe ndagafite uwumva abishaka yampamagara nkamukundwakaza nkagira marayika mwisi number:0782694097 Kanda hano umusubize
Gukunda bisaba kwicisha bugufi Kanda hano umusubize
Mwiriwe ndashaka inshuti yumukobwa ufite 22-28 ans winzobe akaba ari umudivantiste abaye afite akazi byabakarusho ibindi tuzabiganira yabonetse ufite gahunda atarugukina ambwire murakoze Kanda hano umusubize
Umva ndahari myn.Mber 0723907589 Kanda hano umusubize
0728132868 Kanda hano umusubize
ndumusore wimyaka 32ndasaka umukunzi kuba yarabyaye cyangwa yarapfakaye byaba arakarusho uwumva abishaka yampamagara ntamuha urukundo nyarwo!!tukibani indi wabivugana Kanda hano umusubize
Ntamugore Ufise Urakijijwe;no:de Phone Nizihe. Kanda hano umusubize
Ntawe mfite niyo mpamvu mushaka Kanda hano umusubize
Shiraho numero umuntu yakubonaho Kanda hano umusubize
urashaka number yande? Kanda hano umusubize
Willis ndahari niba ubishaka twamenyana.Ntakubera umukunzi nyawe my n.Mber 0723907589 Kanda hano umusubize
ariko uri indaya ndabyemeye Kanda hano umusubize
Kabisa Ndumva Gukunda Bigoye. Kanda hano umusubize
kabisa bisaba kwiyemeza Kanda hano umusubize
kuberiki? DUSOB'ANURIRE Kanda hano umusubize


text:
“Kubaho kwanjye ndakuzinutswe sinshaka kurama, Ndekera ukwanjye kuko iminsi yanjye ari ubusa.’’ Yobu 7:16
Nta muntu utababazwa n’ikigeragezo iyo cyamugezeho ariko na none sicyo gihe gikwiye cyo gufata Imana nk’aho itakibaho. Si byo gusa kandi kuko ibanga rikomeye ryo gukomeza gukomera nubwo biba bitoroshye ni uguceceka ugategereza umugambi w’Imana. Imana yemerera ibigeragezo bikatugeraho ariko nyuma yabyo haba hari ingororano.
Yobu ni umwe mu bantu bazwi cyane muri Bibiliya ko yababajwe n’ubuzima kandi yari umukiranutsi. Ijambo ry’Imana rimutangira ubuhamya ko yari umuntu utunganye, wubahaga Imana kandi akirinda ibibi. Ibi birango ni ibintu bikomeye kuburyo uwagira umugisha wo gutangirwa ubuhamya n’ijuru nk’ubu yaba afite umugisha ukomeye cyane mu maso y’Imana.
Yobu rero yarababajwe kandi arabyerura mu magambo ye kuko yageze aho azinukwa kubaho akabyivugira. Uyu mugabo ntiyatinye no kwerurira Imana ko ababajwe cyane n’ibiri kumubaho kandi ikibazo yari afite ni ukuntu Imana isa n’itari ibyitayeho. Hari aho yageze mu bice 10 ati ‘’ Umutima wanjye urembejwe n’amagara yanjye, Ntabwo nzibuza gutaka, Nzavuga mbitewe n’umubabaro wo mu mutima wanjye’’ Yobu 10:1
Ese muri iki gihe Imana yamusubije gute cyangwa akenshi yifata gute ku bantu bahuye n’ibibazo nk’ibi bakabyinubira bakamera nk’abayitonganya?
Ikintu gikomeye ni uko Imana yari izi ibiri kuba kuri Yobu byose hatavuyemo na kimwe kandi yari yabyemeye. Ikibigaragaza ni uko Bibiliya ivuga ko mbere y’uko biba Satani yaje gusaba kugerageza gukiranuka kwa Yobu Imana ikabyemera kuko yari yizeye neza ko Yobu atayihakana no mu bikomeye. Gusa kubera ko umuntu ari umuntu ntibyabujije Yobu kwiganyira no gutaka kuko biri muri kamere muntu.
Mu by’ukuri guceceka ni ibanga rikomeye iyo umuntu ageze mu bikomeye cyangwa mu bigeragezo. Iyo ufashe umwanya wo kubara inkuru z’ibiri kukubaho cyane cyane ku bantu badafite icyo bagufasha, biyuma urushaho kumva uburemere bw’ikigeragezo cyawe. Biba bimeze nkuko umunyeshuli asubira mu masomo ye akarushaho kuyumva neza.
Hari abantu benshi bafitiye Imana umujinya kubera ibyababayeho. Imana irabizi kandi ntiwabuza umuntu gutaka ababaye ariko ibyiza ni uguturiza imbere y’Imana ugategereza icyo izakora kuko gutaka bitihutisha isaha yayo. Ntabwo wabura kugira umuntu w’umwizerwa ngo muganire niba ari inshuti yawe ya hafi musangira ubuzima kandi nawe agomba kuba azi Imana.
Ikintu gikomeye mu buzima ni ukwiyakira kugira ngo ubashe byibuze gukomeza kubaho. Gutuza bigufasha kurindira Imana neza.
Ntibikunda korohera bose ariko hari ibanga rikomeye mu guceceka imbere y’ibikugoye ugaturiza Imana akaba ari yo wiringira yonyine. Imana ni nziza kandi ibereye nziza abantu bose bayitegereza.


text:
Abantu banjye baranyimuye. Alice
“Ni cyo gituma ngiye kongera kubaburanya, ni ko Uwiteka avuga, nzaburanya abuzukuru banyu. Nimwambuke mufate ku birwa by’i Kitimu mwirebere, mutume i Kedari kandi mwitegereze cyane, murebe ko hariho igisa gityo cyigeze kubaho. Mbese hariho ishyanga ryakunda kugurana imana zaryo kandi atari imana? Ariko abantu banjye baguranye icyubahiro cyabo ibitagira umumaro. Wumirwe ku bw’ibyo wa juru we, ufatwe n’ubwoba bukabije wihebe cyane. Ni ko Uwiteka avuga. Kuko abantu banjye bakoze ibyaha bibiri: baranyimūye kandi ari jye sōko y’amazi y’ubugingo, kandi bikorogoshoreye ibitega mu rutare, ndetse ni ibitega bitobotse bitabasha gukomeza amazi.” Yeremiya 2:9-13
Aya magambo Umuhanuzi Yeremiya yayabwiye ubwoko bwa Israel, ubwo bwari bumaze kwigomeka bukanga gukomeza kuyoborwa n’Imana ahubwo bukayoboka kuramya ibigirwamana. Umuhanuzi Yeremiya yahamagawe mu gihe gikomeye, igihe ubwoko bwa Israyeli bwari bwigometse ku Mana, butagishaka kuyumvira, bwarayimuye.
Uyu muhanuzi yabayeho ku ngoma z’umwami Yosiya, umuhungu we Yehoyakimu wimitswe na Farawo amaze kubagira ingaruzwamuheto ndetse amuhindurira izina (2 Abami 23:31) uyu nawe yakoze ibyangwa n’Uwiteka (2 Abami 23:37) ndetse na Sedekiya wimitswe na Nebukadinezari wari warigaruriye Yeruzaremu ndetse nawe yahinduriwe izina kuko ubundi yitwaga Mataniya (2 Abami 24:17). Icyo gihe abayuda bari abanyembaraga n’abazi intambara Nebukadinezari yari yarabajyanye I Baburoni ari imbohe (2Abami 24:15). Murumva ko Yeremiya yahamagawe mu gihe gikomeye, abayuda bari abanyembaraga barajyanywe mu bunyage bw’abanyamahanga. Imana ituma Yeremiya kubamenyesha icyo bazize no kubizeza ko izagira igihe ibagirira ibambe. Irababwira iti nimwitegereze amahanga abagose, n’ubwo asenga ibigirwamana ariko ihanga ryose ritsimbarara ku mana yaryo kandi atari Imana nyakuri. Ariko mwebwe bantu banjye mwaranyimuye, mwarandetse nubwo hari amateka y’ibyo nabakoreye yakababereye igitsikamutima. Mwagiye mu bitagira umumaro, mwiyimikiye izanyu mana zitari Imana nyakuri niyo mpamvu nanjye nzabahana mu maboko y’abanyamahanga. Imana idutabare.
Dore bimwe mu bintu Imana yanga urunuka
1. Zaburi 5: 7Uwiteka yanga urunuka umwicanyi n’umuriganya
2. Gutegeka kwa kabiri 27: 15 “Nihagira umuntu urema igishushanyo kibajwe cyangwa kiyagijwe, ikizira Uwiteka yanga urunuka, kiremwa n’umuhanga wabyo akagishinga rwihishwa, avumwe
3. Gutegeka kwa kabiri 23:18-19: Ntihazagire maraya mu Bisirayerikazi, ntihazagire utinga abagabo mu Bisirayeli. Ntuzajyane igisasūro cya maraya cyangwa ibihembo by’utingwa mu nzu y’Uwiteka Imana yawe ngo uhiguze umuhigo wose, kuko ibyo byombi ari ibizira Uwiteka Imana yawe yanga urunuka.
4. Imigani 6: 16-19: Hariho ibintu bitandatu ndetse birindwi, Uwiteka yanga bimubera ikizira ni ibi:
• Amaso y’ubwibone,
• ururimi rubeshya,
• Amaboko avusha amaraso y’utariho urubanza,
• Umutima ugambirira ibibi,
• Amaguru yihutira kugira urugomo,
• Umugabo w’indarikwa uvuga ibinyoma, N’uteranya abavandimwe.
Abishoye muri ibi baba bagambiriye nkana kwimura Imana. Nyamara kandi Ijambo ry’Imana ritugira inama riti “Hahirwa umuntu udakurikiza imigambi y’ababi, Ntahagarare mu nzira y’abanyabyaha, Ntiyicarane n’abakobanyi. Ahubwo amategeko y’Uwiteka ni yo yishimira, Kandi amategeko ye ni yo yibwira ku manywa na nijoro. Uwo azahwana n’igiti cyatewe hafi y’umugezi, cyera imbuto zacyo igihe cyacyo. Ibibabi byacyo ntibyuma, Icyo azakora cyose kizamubera cyiza. Ababi ntibamera batyo, ahubwo bahwana n’umurama utumurwa n’umuyaga.
Ni cyo gituma ababi bazatsindwa ku munsi w’amateka, N’abanyabyaha bazatsindirwa mu iteraniro ry’abakiranutsi. Kuko Uwiteka azi inzira y’abakiranutsi, Ariko inzira y’ababi izarimbuka.” Zaburi 1:1-6
“Hahirwa umuntu wizera Uwiteka, Uwiteka akamubera ibyiringiro. Kuko azahwana n’igiti cyatewe hafi y’amazi gishorera imizi mu mugezi. Ntikizatinya amapfa nacana, ahubwo ikibabi cyacyo kizahorana itoto, ntikizita ku mwaka wacanyemo amapfa kandi ntikizareka kwera imbuto zacyo.”Yeremiya 17:7-8
Imana idufashe kandi idushoboze kuyishikamishaho umutima wacu wose ngo ejo tutayimura tukagurana icyubahiro cy’Imana ibitagira umumaro.


text:
Impamvu 4 zituma tutabona Yesu – Paul De Vries
Ubona uburyo byoroshye kwibeshya? Ibyanditswe byera byahumetswe n’mana bidufasha kubona ibintu bimurikiwe n’umucyo w’ukuri. Zaburi 119:105 hatubwira umumaro nyamukuru w’ibyanditswe byera, ko ijambo ry’Imana ari “itabaza ry’ibirenge n’umucyo umurikira zacu.”
Dufate urugero ku gikorwa cy’ingirakamaro cyane mu buzima bwacu nk’AbakristoKuzuka kwa Yesu. Kuki Mariya Magadalena yananiwe kumenya Yesu wazutse? Kuki yamumenye ari uko amutumye kujya kwamamaza ko yanesheje urupfu?
Kuba Magadalena yarananiwe kumenya Yesu ni isomo rikomeye kuri twe. Bibiliya itubwira neza cyane muri Yohana 20:11-18 impamvu 4 Mariya yananiwe kumenya Yesu n’ubwo ari we yari azanywe no kureba:
UMUTIMA: Umutima wa Magadalena wari ugamije kubona umurambo wa Yesu, ntiwari ugamije kubona Yesu muzima wavuganaga na we muri ako kanya. Yumvaga ari bumubone akajyana umurambo we.
UMUBIRI: Ijambo ry’Imana ritubwira ko “Mariya yaje arira, arunama areba mu gituro". Umubiri we wari wuzuye agahinda. Yari umwe mu bakurikiye Yesu bamahamya urupfu rwe, ubu rero yari ababajwe n’uko hari uwaje akiba Umwami we!
UMWUKA: Umwuka wa Magadalena wari warangajwe n’ibyo abamarayika babiri bamubwiriye mu gituro cya Yesu, bituma atabasha kumva ibyo Yesu amubwira haba no kumumenya. Natwe hari ibijya bitaha mu mwuka wacu bikatubuza kumenya Yesu.
UBWENGE: Muri Mariko 16:12 hatubwira ko Yesu yazukanye ishusho idasanzwe. Abaroma bari baramukubise, umubiri we usigara ari inkovu gusa. Nguko uko umubiri we wahambwe. Ariko uhereye ku gicamunsi cyo ku wa Gatanu ukageza ku wa mbere w’iminsi 7 ubwo yesu yazukaga, habaye intambara ikomeye Yesu arahindurwa arazuka. Ikindi ni uko yari afite umunezero w’uko azutse. Yagombaga rero guhinduka.
Mu bwenge bwa Mariya, ntiyabashije kumenya yuko uwo ari we Yesu yarui asanzwe azi. Yesu rero atwiyereka mu buryo butandukanye, natwe dukwiriye gushyira ubwenge ku gihe tukanategura imitima kugira ngo tubashe kumenya uhagaze imbere yacu.
Mbese twebwe ntitujya tuyoberwa Yesu kandi ari we uri kumwe natwe? Kugira ngo tuneshe, tugomba kumenya Yesu by’ukuri kandi akaba ari we duhanga amaso. Yesu aravuga ati “Intama zanjye zumva ijwi ryanjye, ndazizi na zo zirankurikira” Yohana 10:27.


text:
Rwanda | Nyanza: Amabanki yiteguye gukorana n’imishinga ya Hanga umurimo
Nkotanyi Thomas, umuyobozi mukuru wa SORWAFA ishinzwe gukurikirana imishinga ya Hanga umurimo ku rwego rw’Intara y’amajyepfo
Mu nama y’umunsi umwe yabaye tariki 9/04/2012 i Nyanza muri Heritage Hotel ihuje ba rwiyemezamirimo baturutse mu turere twose tw’Intara y’Amajyepfo amabanki yagaragaje ko yiteguye gukorana n’imishinga ya Hanga umurimo.
Equity Bank ni imwe mu banki mashya yiyemeje gukorana na ba rwiyemezamirimo 160 bafite imishinga yemejwe muri gahunda ya Hanga umurimo ku rwego rw’Intara y’Amajyepfo nk’uko byasobanuwe na Nkotanyi Thomas umuyobozi mukuru wa Kampanyi yitwa SORWAFA yatsindiye isoko ryo gukurikirana abo ba rwiyemezamirimo.
Abo ba rwiyemezamirimo babanje kurushanwa bagaragaza ko imishinga yabo yizwe neza kugeza ku rwego rw’uko amabanki nayo yiyemeza gukorana nabo.
Nkotanyi Thomas avuga ko hafi amabanki yose harimo na Equity Bank ikiri nshya muRwandayamaze kwemera gutanga inguzanyo zifasha abo ba rwiyemezamirimo.
Muri abo ba rwiyemezamiromo harimo abashya n’abamenyereye gukorana n’amabanki mu rwego rwo kwiteza imbere.
Twihangane Daniel ni umwe muri abo ba rwiyemezamirimo bitabiriye iyo nama yatangaje ko Hanga umurimo ku bwe igiye kumufasha kwivana mu bukene ndetse akabasha no kwagura ibikorwa bye yifashishije inguzanyo zitangwa n’amabanki hamwe n’ibigo bito by’imali na Sacco Umurenge.
Gahunda ya “Hanga Umurimo,” ni imwe mu ngamba za guverinoma y’u Rwanda, izafasha gukemura ikibazo cyo kubonera imirimo abantu benshi, harimo n’urubyiruko rurangiza amashuli hirya no hino, no gufasha imishinga mito n’iciriritse kwagura ibikorwa byayo nk’uko Nkotanyi ushinze gukurikirana umushinga wa Hanga umurimo ku rwego rw’Intara y’Amajyepfo yabivuze.


text:
Ngirabakunzi Selemani na Mbarushimana Jean Baptiste bavuga ko bamaze imyaka ibiri bakora akazi k’ubukomisiyoneri, aho begera abafite ibinyabiziga bifite ibyo bisabwa n’ikigo gipima ubuziranenge bw’imodoka (Mechanical Inspection Center) ngo bihabwe ibyangombwa byerekana ko byujuje ubuziranenge, maze bakabaca amafaranga babumvisha ko baziranye n’abapolisi bakora muri iki kigo bityo bari bubasabe bakaborohereza.
Ngirabakunzi agira ati:”Mbimazemo imyaka ibiri, hari n’abandi bagabo babiri dukorana, imodoka nto baduha amafaranga 20,000 naho ku modoka nini nka fuso bakaduha amafranga 30,000. Maze gushuka abarenga 40 mu myaka ibiri ishize mbikora. Nyir’imodoka cyangwa umushoferi amara kuyampa nkihamagaza kuri telefone mubeshya ko mvuganye n’umupolisi ukorera kuri controle technique, ko agenda akamufasha.”
Yakomeje agira ati: ”Iyo uwampaye amafaranga agezeyo ntahabwe servisi nari namusezeranyije ahita ampamagara nkanga kumwitaba. Ni muri ubwo buryo abantu bagenda babwirana ko twabatekeye umutwe.”
Chief Superintendent of Police (CSP) Emmanuel Karinda uyobora iki kigo cya Polisi kizwi nka Controle Technique, yasabye ba nyir’imodoka gukurikirana ubuziranenge bw’ibinyabiziga byabo kandi byaba byiza bakigira kubikoresha igenzura kuko bakunze kubeshywa n’abo baba bohereje.
Aha CSP Karinda yagize ati:”Dukora kuva kuwa Mbere kugeza kuwa Gatandatu, duhera saa kumi n’imwe z’igitondo tugafunga saa kumi n’ebyiri z’umugoroba. Gusuzuma imodoka imwe ntibirenza iminota itanu, bityo abantu bakwiye kumenya ko isuzuma ryihuta kandi uhageze wese arabyibonera. Ababeshya ba nyir’imodoka ko bigoye, baba bafite ibindi bagambiriye, ni naho bahera bababwira ko hari amafaranga asabwa ngo boroherezwe.”
Yakomeje agira ati:”Turagenda dufata abiyita ba komisiyoneri babeshya ko bahuza ba nyir’imodoka n’abapolisi bakorera hano. Kuva uyu mwaka wa 2016 watangira, tumaze gufata 25 tubifashijwemo n’amakuru duhabwa n’abo bahemukira n’abandi baturage b’inyangamugayo.”
Ikigo gipima ubuziranenge bw’imodoka (MIC), gifite ubushobozi bwo gukora isuzuma ry’imodoka 500 ku munsi , rikorerwa ku mirongo itatu ihari kugeza ubu, ariko mu mpera za Nzeri uyu mwaka, hakazaba hatahwa indi mirongo ibiri mishya, izatuma ikigo kibasha gusuzuma imodoka 700 ku munsi.
Abafatiwe mu cyaha cy’ubwambuzi bushukana nibibahama bazahanwa n’ingingo ya 318 y’igitabo cy’amategeko ahana ibyaha mu Rwanda ivuga ko umuntu wese, abigiriye kwambura ikintu icyo ari cyo cyose cy’undi, agatuma bakimuha ari uko akoresheje amayeri y’ubwambuzi, wiyitirira amazina atari yo cyangwa imirimo adafitiye ububasha cyangwa agira ngo yizeze icyiza cyangwa atinyishe ko hari ikizaba kibi maze akambura undi imari ye yose cyangwa igice cyayo, ahanishwa igifungo kuva ku myaka itatu (3) kugeza ku myaka itanu (5) n’ihazabu y’amafaranga y’u Rwanda kuva kuri miliyoni eshatu (3.000.000) kugeza kuri miliyoni eshanu (5.000.000).


text:
Umubyeyi witwa Imanirakiza Silivensiya uvuka mu kagari Gitaraga, Umurenge wa Murama, mu karere ka Ngoma, avuga ko akomerewe nuko yabyaye abana 3 icyarimwe ubu kubarera bikaba bitangiye kumubera insobe, bitewe nuko ngo nta bushobozi afite.
Uyu mubyeyi ubu arifuza ko bishobotse ubuyobozi bwamufasha kwita kuri aba bana kuko ngo ubushobozi bwe bwabaye buke cyane. Uyu mubyeyi yibarutse impanga z’abana 3 kuwa mbere tariki 7 Ugushyingo 2016, ku bitaro bikuru bya Kibungo.
Ubu aracyari ku kiriri bitewe n’imbaraga nke z’umubiri yatewe no kubyara, gusa abamuzi babwiye Imvaho Nshya ko n’ubusanzwe agira intege nke z’umubiri. Imanirakiza uri mu kigero cy’imyaka 35 avuga ko nubwo afite umugabo, basanzwe bafitanye abandi bana babiri, bari basanzwe babayeho mu bukene cyane.
Kuva yabyara acumbikiwe kwa mukuru we, mu kagari ka Cyesemakamba, mu murenge wa Kibungo, aho yabaye agiye ngo yitabweho mu minsi ya mbere, bitewe nuko babonye kumureka ngo ajye iwe byari kumubera ingoranye kuko asanzwe nta bushobozi afite.
Aganira n’Imvaho Nshya, mu ijwi rito yavuze ko ashimira Imana yamufashije kubyara abana 3 icyarimwe atabazwe.
Ngo amaze kubabyara, byamuteye ibyishimo by’igihe gito cyane, kuko mu minsi 7 gusa amaze yatangiye kwibaza ibibazo byinshi by’uko azarera aba bana neza, bagakura, abiburira igisubizo bitewe n’ubukene.
Yagize ati “Ntekereza uburyo bazabaho, ibyo bazambara, ibizabatunga.. abana batatu mu bukene, kubaheka... nta bushobozi dufite, ndi umukene, nk’ubu aba bana bavutse nta n’umwenda wo kuzabambika twabashije kugura.
Uretse ko abagira neza bagiye badufasha, ubundi nabagaho nkabona icyo kurya nkihingirije, none ubu sinabasha no kujya mu murima, mfite abana 3 bato.”
Asaba ko ubuyobozi bwamwunganira bukamuha inka akabasha gukamira abana amata, kuko ngo ibere gusa ritahaza abana batatu. Yagize ati “Nifuza nko kuba nabona nk’inka noneho nkajya mbakamira, bakabona amata, kuko ntabwo ibere ryahaza abana batatu.
Ntabwo mfite n’umuntu ubamfasha, ni ukurara nicaye,….umwe ndi kumara kumuha amata n’undi akarira, nkabura uko mbigenza.”
Mu mpera z’iki cyumweru dushoje bamwe mu baturage bo mu kagari ka Cyasemakamba acumbikiwemo, barangajwe imbere n’ubuyobozi bwako basuye Imanirakiza Silivensiya n’abana, babazanira ibikoresho birimo imyenda, amasabune, amata, amavuta, ifu y’igikoma, ibyo kwifureba no kwiyorosa ku bana, bifite agaciro k’amafaranga y’u Rwanda ibihumbi 250.
Baganizi Frederick, Umunyamabanga Nshingwabikorwa w’Akagari ka Cyasemakamba, yabwiye Imvaho Nshya ko nyuma yo gusura uyu mubyeyi, babonye akwiye gufashwa byihariye.
Yagize ati “Kwibaruka abana 3 ni ibintu bidasanzwe, twatekereje kumufasha ariko nyuma yo kuhagera tugasanga ari umubyeyi ufite imibereho itari myiza, twiyemeje ko tugiye kongera kubera icyo twakora, cyane cyane kumukamishiriza amata y’abana mu gihe cy’amezi 6.”
Ubuhamya bw’abazi Imanirakiza Silivensiya bugaragaza ko asanzwe aba mu nzu y’amabati 15, mu mudugudu wa Nyagahura mu kagari ka Gitaraga, mu murenge wa Murama.
Umuryango wamwakiriye ni wo wanamufashije gutanga umusanzu w’ubwisungane mu kwivuza n’ubundi buvuzi kugeza abyaye.
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
Ubuyobozi bw’Akarere ka Rusizi bwasabwe gukurikiranira hafi ikibazo cya zimwe mu nyubako zihurirwamo n’abantu benshi zashegeshwe n’umutingitito, nyamara magingo aya zikaba zigikorerwamo kandi (...)
Ababyeyi barerera muri GS Ntura Protestant, ishuri riri mu murenge wa Giheke mu karere ka Rusizi, bafite impungenge z’uko abana babo bagiye gutangira amashuri, ibyumba by’amashuri bigiramo bishaje (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text: Niyigena Nkindi Fiston ni umusore w’imyaka 22, ni umusore w’umuhanzi mushya muri Gospel. Indirimbo ebyiri yashyize ahagaragara ni Umufasha na Ndamushima. Niyigena avuga ko kuririmba abikomora ku babyeyi be bamutoje gusenga no gukunda Imana akiri muto. Uyu muhanzi yiteguye gusohora album ye ya mbere mu minsi mike kuko afite indirimbo yiyandikiye zirenga 20 akaba agishakisha ubushobozi bwo kuzitunganya muri studio. Yavukiye ku musozi wa Kendajuru, mu murenge wa Giheke mu karere ka Nyamasheke, ahahoze hitwa Cyangugu. Yavutse ari uwa 7 mu muryango w’ab’Adventistes b’umunsi wa karindwi asengera mu itorero rya Bubanga, aho yakuze aririmba muri chorale z’abana. Aho yize amashuri yisumbuye mu rwunge rw’amashuli rwa Nyamasheke, yayoboraga Chorale y’abanyeshuli. Ubu yiga muri kaminuza nkuru y’u Rwanda... soma ibindi


text:
Abo banyeshuri 20 bahagarariye bagenzi babo 123, baremeye izo hene abo baturage batuye mu Murenge wa Rubengera, ku itariki ya 26 Ukwakira 2016.
Bavuga ko gufasha abaturage ari umuhigo bihaye bashingiye ku bumenyi n’ubushobozi bakuye muri Isiraheli; nkuko Kansiime George uhagarariye aba banyeshuri abivuga.
Agira ati “Ni intangiriro y’inshingano twihaye yo gutanga umusanzu wacu mu kuzamura igihugu kuko nacyo cyadufashije kugera kuri byinshi birimo ubumenyi twahawe haba mu gihugu ndetse no hanze yacyo kitwishyuriye.”
Akomeza avuga ko ibyo bikorwa byabo bigamije guteza imbere igihugu n’abagituye bizakomeza.
Abo banyeshuri ni abagize icyiciro cya kane kirangije amahugurwa y’umwaka mu gihugu cya Isiraheli.
Bishyuriwe na Leta y’u Rwanda nyuma yo kurangiza Kaminuza mu bijyanye n’ubuhinzi ndetse n’ubworozi. Bahize ko bagomba kwitura Leta yabohereje kwiga.
Abahawe ihene n’abo banyeshuri babijeje ko bazazifata neza kandi zikaba zigiye kubabera intangiriro y’iterambere ryabo; Nkurikiyimana Eliyezeri, umwana w’imfubyi abisobanura
Agira ati “Iyi hene ngomba kuyifata neza ikororoka ikazangeza ku nka kandi ndabibijeje.”
Mugenzi we witwa Murebwayire Genevieve agira ati “Ndishimye cyane kuko iri tungo rizamfasha kubona agafumbire mpinge neze, nzarifata neza rimbyarire inyungu.”
Mutabazi Moise, umuhuzabikorwa wa Komisiyo yo kurwanya Jenoside mu Karere ka Karongi na Rutsiro, avuga ko igikorwa nk’iki kigaragaza ko igihugu gifite urubyiruko rugamije kucyubaka.
Agira ati “Kwicara nk’urubyiruko bagatekereza gufasha kandi bahereye ku batishoboye barokotse Jenoside ni ibigaragaza ko u Rwanda rufite urubyiruko ruharanira guhindura igihugu cyiza.”
Ihene 50 zatanzwe zifite agaciro k’ibihumbi 800RWf yaturutse ku bwitange bwa buri wese muri abo banyeshuri.
Usibye kuba barahaye ihene abatishoboye hari banabumbiye amatafari umukecuru witwa Nyiranzabahimana Yozafina, uba mu icumbi, mu rwego rwo kumufasha kubona aho aba.
Ibitekerezo ( 3 )
yes tugomba kunjya twishyura ibyo URwanda ruba rwadutanzeho kugirango abatoya barinyuma kugirango nabo batere ikirenge mucyabakuru babo nibyo muze twubake igihugu cyacu.
I am so happy to see this excellent action. Ni byiza cyane, mukomereze aho maze n’aandi babigireho, kugira neza , gufasha abatishoboye ntako bisa , kuko urukundo rurakomera kuruta urwangano.
I am pround to be a Rwandese.....
Nibyo Rwose abantu bize muri Israel bagomba guhindura igihugu ndetse byaba nabyiza bakakigira nka Paradiso nkuko Israel imeze binyuze kubumenyi baba barahungukiye,so ikindi nuko nabonye aho bavuze ngo umurenge wa Rugengera ariko ndumva harabayemo ahari kwibeshya ari Rubengera.ikindi kdi nuko abo banyeshuri bagomba noguhindura ubuhinzi bwurwanda bakurikije technology bahashye muri Israel


text:
Abakirisitu bo mu matorero atandukanye bagaragaragaza ibitekerezo bitandukanye ku myambarire ikwiye kuranga umukirisitu bamwe bavuga ko umuntu akwiye kwambara uburyo yumva bumunyuze atitaye ku bandi mu gihe abandi bavuga ko ibyiza ari ukureba ikitabangamira bagenzi bawe.
Wowe ubibona ute? Wambara ute? Ese uburyo wambara buhesha Imana icyubahiro cyangwa se wowe burakubahisha?
Abakirisitu bavuganye na UBUGINGO.com bagaragaje ko akenshi biterwa n’ ikibazo cy’ imyumvire kuko ngo abantu batagira agakiza kangana Umukobwa witwa Ingabire Olive avuga ko asengera mu itorero gakorika ariko ko atajya acira abantu urubanza ngo bambaye imyenda runaka. Yagize ati “njye ntawe ncira urubanza wakwambara mini, wakambara kora , wakwambara isengeri ,mbese ibyo umuntu yakora byose numva ari uburenganzira bw’ umuntu n’ imyizerere ye n’ Imana ye”
Ibitekerezo bya olive ariko bitandukanye ni iby’ umugabo witwa Jean Damascene Twagira umukirisitu mu itorero rya ADEPR, ukora akazi ko gutwara moto; we ngo asanga iyo abantu cyane cyane igitsina gore bambaye imyenda migufi cyane uretse no kubangamira ababareba biba bisa n’aho n’abayambaye badatuje kuko ngo usanga iyo bagiye guhura n’abantu batangira kumanura niba ari ijipo cyangwa umupira bigufi cyane yambaye . Avuga ko ngo umukirisitu akwiye kurangwa no guharanira ko abamubona bafashwa aho kubagusha
Yagize ati “ubundi umukirisitu akwiye kwirinda, akwiye guharanira ko abantu bamubona bamusoromaho imbuto nziza. Nonese niba wambaye umwenda na we utagukwiye uwihatamo akenshi ngo ugamije kugaragaza uko uteye, njye numva bidakwiye. Umukiristo akwiye kuba urumuri , rumurika mu mwijima.
Abantu bose bakwiye kugerwaho n’ umucyo uturuka ku bantu bamenye Imana bihereye ku myitwarire yacu, imyambarire , imivugire n’ ibindi” Amwe mu madini n’amatorero mu Rwanda ntiyita ku myambarire kuko usanga abasenga batandukanye bambara uko bashaka. Hari abumva ko uko umuntu yambara biri mu burenganzira n’amahitamo ye bwite bityo ko ntawe ukwiye kubyibazaho cyangwa ngo bigushe.
Yesu Kristo amaze kubwira abantu, ‘abahiriwe’ abo aribo; yakomeje ababwira umumaro wa bo aho baba, bakora no mu bantu bataramenya Yesu ngo bamwakire nk’ Umwami n’ Umukiza w’ ubugingo bwabo. Matayo 5:33 yagize ati “Muri umunyu w’ isi. Mbese umunyu nukayuka uzaryoshywa n’iki? Ntacyo uba ukimaze keretse kujugunywa hanze abantu bakawukandagira. Muri umucyo w’ isi Umudugudu wubatse ku mpinga y’ umusozi ntubasha kwihisha…”
Yesu aguhaye inshingano ikomeye nk’ umukirisitu wagombye guhora uzirikana, utiganye ku bandi, udatwawe n’ ibyo bamwe bita ko ari ibigezweho n’ ibindi.
Dore icyanditswe kiguha inshingano n’ ubushobozi: Matayo 5:6 “Abe ari ko umucyo wanyu ubonekera imbere y’abantu, kugira ngo babone imirimo yanyu myiza, bahereko bahimbaze So wo mu ijuru”


text:
Niba Kagame ari umubyeyi yagombye kwibuka ko na Ingabire nawe ari umubyeyi
Ariko rwose Paul Kagame wakwibutse ko nawe uri umuntu ukora amakosa akanakora ibyiza! Niba Ingabire yaravuze ibibi ukora si ukuvuga ko akwanga ahubwo ashaka ko byakosorwa. Ubu koko uramufunze ubuzima bwe bwose! Harya wowe uzamara imyaka ingahe kuri iyi si? Nibyo Ingabire ni umuhutukazi ukaba umututsi ariko mwese muri abanyarwanda mukaba n’ababyeyi… Reka gukora nka Sinabyaye kuko wowe uzagenda uwo wabyaye asigare.
Ese urwo rubyaro rwanyu (Ingabire and Kagame) ntiruzahura? Koko ubona utabaho utari president? Harya wari umaze imyaka ingahe utari president? Ntiwaryaga ukaryama? Ese ntiwabonye ko Habyarimana wagaragazaga ubushake bucye ngo muve mu buhungiro yapfuye maze wowe wiviriye mu buhungiro ukaba uri president!
N’iki kikwemeza ko umwana wa Ingabire cyangwa undi bafitanye isano atazaba President w’u Rwanda cyangwa kimwe mu bihugu babamo(Harya Obama niba hari abagiriye ise umubyara nabi muri Kenya bifashe bate bumvise umwana we yabaye president of USA???!!!) Reka kwerekana ubugome bukabije kuko n’utarize amategeko muri za Kaminuza ahita abona ko uwo mutegarugori mwamuhimbiye ibyaha kuko yatinyutse kuza ku butaka bw’u Rwanda kwerekana amakosa ukora… Nibyo hari n’ibyiza ukora ugomba gushimirwa ariko ntukishimire ko bagusingiza ngo wakoze ibyiza gusa kandi uri umuntu ukora n’amakosa.
Ihangane urarame ube President w’abanyarwanda bose ureke kwereka abatutsi ko udahari bashira, abahutu ko batazagira amahoro uhari. Ubu koko wumva umutimanama wawe ukubwira ko uri intungane nta muntu n’umwe wigeze wica? Kuki wirirwa wita abandi abicanyi, maze ugatinya ndetse ukanatuka abashaka kukuburanisha ibyaha by’ubwicanyi bikuvugwaho? Njye numva ko niba uri umwere nka president wabyerekana ukirengagiza izo immunity uhabwa n’amategeko ukijyana imbere y’izo nkiko zigushaka ukisobanura cyangwa se wowe urege mu nkiko abo bakwanduriza isura bakwita umwicanyi izo nkiko zikureke koko nuba umwere, njye nemera ko uzaba uri the right person and president wakunga umuryango nyarwanda, otherwise ntwacira urubanza umwicanyi mugenzi wawe cyangwa ngo umukosore amakosa yakoze kandi wenda uyamurusha… Baravuga ngo umunnyi azira undi! So mbere yo kwita abandi abicanyi banza werekane ko wowe nta muntu n’umwe wishe.
Erekana ubutwari ubyerekane cyangwa se nibura uvuge ko uzabyerekana gusa numva iki ari igihe cyo kubikora aho kugira ngo isi yose ihore ivuga ngo uri umwicanyi cyangwa ejo uzavemo umwuka usize urwo rubanza ku mutwe w’urubyaro rwawe… Bijye bivugwa ngo dore umwana wa wa mwicanyi(Bitekerezeho Nyakubahwa). Rwose ntawanze ko uba president(buri wese arabyemerewe)ahubwo twanga ko utumva amakosa ariho ngo uyakosore… Koko iby’i Rwanda bizahore ari gatebe gatoki! Waretse gusubira mu makosa abakubanjirije bakoze. Koko ingabo z’igihugu ziyoborwe n’abantu bava mu bwoko bumwe?
I mean ur generals ntaho bitandukaniye na Habyarimana’s Colonels… Ihangane uhe ikizere abanyarwanda bose bibone mu nzego zose, wikwishisha bamwe ngo utoneshe abandi burya twese turi bamwe nawe warabyiboneye ko abo wita inshuti zawe bose mutavuga rumwe i.e. Lt Gen Kayumba and others… So menya ko abahutu bose batakwanga kandi n’abatutsi bose batagukunda ahubwo wowe kora akazi kawe nka president wa bose abagukunda n’abakwanga aho kuba igihangange… Kuri iyi si ntibishoboka umuntu ni nk’undi… Uravuka ukanapfa, nk’uko utigeze umenya igihe uzavukira nuzakubyara ntuzanamenya igihe uzapfira n’ikizakwica, so gerageza utazagenda witwa ruvumwa. Mugenzi wawe president muri Malawi umutima warahagaze arapfa kandi nta n’ukwezi kwari gushize avuze ko adashobora kwegura akava ku butegetsi nk’uko yari yabisabwe n’abaturage be benshi. Wiboneye ko yasimbuwe n’uwo yari yarahaye akato. Igishimishije n’uko uwo yahaye akato ariwe Mrs Joyce Banda yabyirengagije agashyira ku ruhande amakosa uwo asimbuye yakoze maze agakurikiza amategeko n’ubumuntu Pr Bingu wa Mutharika agaherekezwa akanashyingurwa mu cyubahiro akwiriye. Wumvise se uwo mutegarugori bimubuza kuba ari president of Malawi?
Koko nkuriya mupfakazi wa Habyarimana niba ari nawe wiyiciye umugabo we ntiwareka gukomeza kumujujubya umubuza amahoro aho ari mu mahanga ko nawe ari umubyeyi yari na First lady nk’uko Janet wawe ameze ubu, ese uzi uzasiga Janet n’abana bawe hehe igihe uzaba utakiriho? N’ubwo Habyarimana yaba yarakugiriye nabi mu buzima bwawe byirengagize umuhe icyubahiro cy’uko yabaye president of Rwanda over 20 years uhumurize umuryango we kuko hari abanyarwanda benshi abahutu n’abatutsi babaye kandi bakishimira bimwe mu bikorwa bye. Yewe na Kayibanda ukamukorera ibyo ndetse n’umwami nk’umuntu ufite icyo avuze ku muryango Nyarwanda hakigwa uko yahabwa icyubahiro cye bijyanye n’igihe tugezemo n’uko ubuzima bw’igihugu bwifashe.
Ibyo bikunze byajyana n’ihumure ku banyarwanda bose maze guca ubuhunzi uvuga bikikora nta n’uwo ugiye guhamagara. Rwose president twe tubura iki ngo dukore nk’aba Malawi baretse kurwanira ubutegetsi bakumva ko igihugu kibuze umuyoboze maze bakareka kumena amaraso bakumvikana kandi bafite byinshi bibatandukanya mu moko yabo anyuranye. Erekana impuhwe n’ubumuntu ntakizatuma udakomeza kuba Maj Gen, President, Army high commander.
Byavanaho gatebe gatoki yokamye igihugu cyacu kuko tutabeshye ubu mu Rwanda ubwoko bw’abahutu ntibwiyumva mu byiza igihugu gifite bwibona ku ruhande nk’uko abatutsi mwari mu meze ku bwa Kayibanda na Habyarimana…Kuki wasimbuje ikosa irindi?
Ubu hazabeho undi Kayibanda cg Habyarimana kugirango abahutu bibone mu gihugu maze abatutsi bongere bibone ku ruhande???? Koko nibyo ushaka??? Nawe reba icyakorwa iyo gatebe gatoki icike, kandi nzi neza ko twese abanyarwanda twazajya tukuvuga ibigwi n’abagukomokaho bagasigarana uwo murage. Ndagira ngo ndangize nkwisabira kureka Ingabire akisanzura kuko nta wundi wahindura ibiri mu gihugu atari umuyobozi wacyo. Imana ikurinde.
Anonyme


text:
Mu gihe mu gihugu cya Iraq itotezwa ry’abakristo mu mujyi wa Baghdad , bakorerwa n’umutwe ugendera ku matwara akaze ya kisilamu (ISIS: Islamic States), kuri ubu bimaze kurenga ibyo umuntu yatekereza. Gusa abakristo bo baravuga ko badashobora kuva ku Mwami wabo kubera urukundo abakunda.
Aganira n’ ikinyamakuru Deseret News, Rev. Canon Andrew White yagize ati "Itotezwa rikomeje gukorerwa abakristo muri iki gihugu cyacu riri gufata indi ntera. Birarenze! Ariko icyo tuzi ni kimwe, ni uko tudashobora kureka urukundo dukunda Yesu. Turacyakomeza kumukorera, kandi ntituzasubira inyuma. "Yakomeje avuga ko abakristo muri Iraq bahora bafite ubwoba buri gihe bw’ibitero bashobora kugabwaho. "Ubu bose bahorana igishyika ku mutima. Bahorana ubwoba, barahangayitse. Ntakizere cy’ahazaza baba bafite, kuko isaha iyo ariyo yose bagabwaho ibitero"
Rev. Canon Andrew White yagarutse no kubuhamya bw’abana bane bari munsi y’imyaka 15 bahamirije umutwe w’iterabwoba wa ISIS ko batazareka "gukunda" no "gukurikira" Yesu.
Aba barwanyi bejyereye aba bana barababwira ngo "Musubiremo aya magambo muti "Tuzakurikira Muhamad" Abo bana bose bari munsi y’imyaka 15 bane muri bo bavugira rimwe bati "Twakunze Yesu. Twakurikiye Yesu. Yesu yabanye natwe. Tuzamukurikira iteka." Barongera babwira abo bana bati "mugomba kuvuga aya magambo byanze bikunze!"; Abana bati "ntidushobora gukora icyo cyaha", ako kanya bahita babakata imitwe bose.
Umutwe wa ISIS wishe abakristo benshi. Umubare munini w’ aba bakristo bagiye bava mu migi minini yo mu bihugu bya Iraq na Syria bibarizwa umubare munini w’aba Islam.
uyu ni we Rev. Canon Andrew White, wemeza ko n’ ubwo abakristo bakomeje gutotezwa no kwicwa bahorwa yesu kristo bizera, bidaca abandi intege ahubwo ngo nibwo benshi bakomeza gukomera mu kwizera
Andrew White yakomeje abwira Deseret News ko hamwe n’ uko gutotezwa gukomeye, hari abakristo bakiri mu maboko y’abarwanyi b’ uyu mutwe wa ISIS, ariko banze kureka guhamya ko bizera Yesu. Yagize ati "Kuko Yesu adukunda, nicyo gituma dukomeza kumukunda kandi ntituzadohoka kuri urwo rukundo."
Amaraso y’abakristo yagiye ameneka abenshi bazira kwiyegurira Yesu. N’ uyu munsi aracyameneka kandi azakomeza kumeneka kugeza igihe Yesu azazira. Ibyanditswe byera baravuga biti "Umwana w’intama amennye ikimenyetso cya gatanu, mbona munsi y’igicaniro imyuka y’abishwe bahōwe ijambo ry’ Imana n’ ubuhamya bahamyaga. Batakana ijwi rirenga bati "Ayii Mwami wera w’ukuri! Uzageza he kudaca amateka no kudahōra abari mu isi, uhōrere amaraso yacu?" Umuntu wese muri bo ahabwa igishura cyera, babwirwa kumara n’ ikindi gihe gito baruhuka, kugeza aho umubare w’ imbata bagenzi babo na bene Se bagiye kwicwa nka bo uzuzurira"- Ibyahishuwe 6:9-11.
Mbese uri mu mubare w’abizera kugeza aho wakemera no kumena amaraso kubera urukundo bakunda umwami Yesu? Suzuma uruhande uherereyemo. Ushobora kuba umaze igihe mu itorero, ariko ukumva haramutse hagize ikiza kigusaba no kwitanga wowe ubwawe utabona izo mbaraga. Saba Imana iguhe imbaraga, kandi wongere ibihe byawe byo kubana n’Imana kuko aribwo uzimenyaho amafuti yawe.


text:
dim.
28
juil.
2013
1. Liturjiya yo kuri iki cyumweru iragaruka kuburyo burambuye ku Isengesho. Isomo rya mbere riratubwira ikiganiro hagati y’Imana na Abramu usabira Sodoma na Gomora kutarimburwa kubera ibibi iyo migi yari yarishoyemo. Abramu aratakambira Imana agendeye ku ntungane Imana yasanga muri iyo migi. Nyuma y’inshuro eshashatu atakamba, intungane zirava kuri 50 zikagera ku 10. Abramu aricisha bugufi imbere y’Imana kugera nubwo avuga ati: “Jye mukungugu, jyewe w’ivu, nongeye kuvugisha Databuja.” Imana yiteguye kubabarira, impuhwe zayo zihoraho iteka, igisigaye nitwe tugomba kuzakira twitandukanya n’ikibi, twitandukanya no kuyigarambira.
2. Ivanjili nayo iraduhamagarira kuzirikana ku isengesho. Umwigishwa arabwira Yezu ati: “Mwigisha, natwe dutoze gusenga nk’uko Yohani yabigenjereje abigishwa be.” Yezu arahera rero kuri icyo cyifuzo maze abigishe isengesho rya Dawe uri mu Ijuru. Yezu arifuza ko Imana tutayifata nk’umucamanza cyangwa se Imana iturenze. Imana Yezu Kristu atwigisha kandi yaje kuduhishurira, ni umubyeyi wumva, ni umubyeyi ugira impuhwe, ni umubyeyi wihangana, utega amatwi nk’uko yayateze Abramu igihe yatakambiraga imbaga. Yezu yaje kutwereka ko hagati yacu n’Imana nta mupaka ugomba kuhaba, ni Dawe, ni Papa, ni Umubyeyi.
3. Dawe, ubwami bwawe nibuze, ingoma yawe yogere hose kandi utubabarire ibyaha byacu. Yezu arifuza ko twabanza kwegera Nyagasani, tukamubonamo umubyeyi aho kumubonamo umucamanza, tukamusaba ko ubwami bwe buganza mu mitima yacu maze ibyo bigatuma imibereho yacu ya buri munsi iyoborwa na We, we utubabarira ibyaha byacu bijyanye n’ubuzima tubamo bwa buri munsi. Uko gutegereza ubwami bwa Nyagasani bushingiye k’umugambi we ukomeye wo kudukiza no kutubuganizamo urukundo nibyo bigomba kutuyobora mu gushaka umugati wa buri munsi udutunga.
4. Yezu aratwereka ko kwegera Imana tuyisaba kandi tuyitakambira bidapfa ubusa kandi ko Imana ihora iduteze amatwi. Niyo mpamvu aducira umugani w’incuti igana mu gicuku mugenzi wayo kugira ngo imugurize imigati. Yezu ati “Ndabibabwiye : n’aho atabyutswa no kumuhera ko ari incuti ye, yabyutswa n’uko yamubujije uburyo, maze akamuha ibyo akeneye byose.” Imana icyo idusaba ni ukwihangana mu gusaba, ni ukudacika intege kuko ituzi kandi ikaba itagira icyo itwima. Guhozaho no kudacika intege mu isengesho, ni isomo rikomeye Nyagasani aduha kuri iki cyumweru.
5. Yezu arongera kutwereka uburyo Imana idukunda kandi izi ibyo dukeneye agira ati: “Mbese ni nde mubyeyi muri mwe, umwana we yasaba umugati akamuhereza ibuye? Cyangwa se yamusaba ifi, aho kuyimuha akamuhereza inzoka ? Cyangwa se yamusaba igi, akamuherza manyenga ? Niba rero mwebwe n’ububi bwanyu, muzi guha abana banyu ibintu byiza, So uri mu ijuru azarushaho ate guha Roho Mutagatifu abamumusabye ?” Kugirira icyizere Nyagasani dusaba ni irindi somo rikomeye. Imana ntiyishimira ubujyahabi bwacu. Imana idusaba kuyisanzuraho no kuyifata nk’umubyeyi uharanira ko abana be babaho neza.
Nyagasani, twebwe urebye ntacyo twari dukwiye kugusaba kuko uzi ibyo dukeneye na mbere y’uko tubumbura umunwa!
P. Jean Damascène MUGIRANEZA


text:
Nitwa Pasteri Mugabo Venuste, ubusanzwe banyitirira indirimbo yitwa “Twigiye kubirenge by’anatubanjirije’’ kuko ndi n’umuhanzi.
Ndi umukristo wavukiye aho bita I Bumbogo cyangwa se mu karere ka Gasabo.Ubundi bazi Mugabo w’I Bumbogo cg se w’ i Gasabo. Ubu tariki ya 6/10/2014 nujuje amezi abiri mpawe inshingano z’ubu pasiteri.
Mfite ubuhamya butandukanye umuntu yagabanya nko mu bice bine (4) aribyo ubuhamya bwa mbere ntarakizwa, ubuhamya narakijijwe, ubuhamya bwo mu gihe cya Jenoside ni ukuvuga ibyo nahuriyemo nabyo muri icyo gihe, hakaba hari n’ubuhamya bujyanye n’umurimo.
Ntarakizwa ninjiye mumujyi wa Kigali mu mwaka wa 1986 ndangije umwaka wa munani w’amashuri abanza. Icyo gihe nari nturutse I Bumbogo mu cyaro, manukira mu mujyi nje gucururiza umuntu inzoga, aho nahamaze imyaka ine. 1990 nasubiye mu cyaro kuko umujyi wari umaze kunanira. Icyo gihe nibwo natangiye gucuruza akabari kanjye, nacuruzaga urwagwa,ncuruza itabi ry’ibibabi mu rwego rwo gushaka amafaranga.
Imana yaje kungirira neza umuntu ambwiriza ubutumwa bwiza anjyana mu rusengero ndakizwa mu 1991. Maze gukizwa kuva muri uwo mwaka naje kwinjira mu murimo w’Imana ntangira kuba umuririmbyi ntangira kuba umudirija (Umutoza) wa korari nari maze gufonda (gutangiza). Nyuma y’imyaka itatu nkijijwe nibwo Jenoside yabaye mu Rwanda 1994 nanjye ingiraho ingaruka nk’abandi banyarwandi benshi barantema ariko Imana irandinda ndarokoka.
Icyo gihe nahungiye i Byumba Jenoside ibaye ngaruka mu mujyi wa Kigali. Ngeze mu mujyi ntangira gushaka ubuzima ncururiza ibirayi mu isoko rya Nyarugenge, Imana iransanga integeka gusubira aho narokokeye kongera kubabwiriza ubutumwa.
Ibi byambereye ihurizo rikomeye kuko ahantu bantemye, bakadusenyera inzu hamwe n’iyanjye nari nujuje y’amabati 26 gusubira kubabwiriza ubutumwa ntibyanyoroheye ariko kandi nahisemo kumvira Imana. Kugeza ubu niho nsengera ntuye mu mujyi wa Kigali ku Gisozi ariko hashize imyaka makumyabiri njyayo kuhakora umurimo w’Imana akaba ari naho banyimikiye nkaba Pasiteri.
Hari itariki ntajya nibagirwa mu buzima ariyo 12/04/1994, ni umunsi wambereye mubi ari nawo nahuriyemo ibintu bikomeye muri jenoside ariko Imana yarandokoye.
Ntibyari byoroshye kureka gushaka ubuzima ngo njye kubwiriza ubutumwa abantu harimo n’abampemukiye. Mugabo Venuste avuga ko urwego agezeho yumva rushimishije kuko yamaze kubabarira kugeza n’igihe abasanga muri gereza akajya kubabwiriza muri gereza ya Kimironko. Inama atanga kubantu bakomeretse mu buryo butandukanye byumwihariko abakristo ‘’Ijambo ryitwa kubabarira ni ijambo rihenze cyane kuko utababarira ntazababariwa, iyo utababariye umuntu umugumana mu rubanza mu mutima wawe’’ nabifuriza kubabarira kuko iyo utabikoze ushobora kujyana Gehinomu n’uwaguhemukiye mutihannye mwembi.
Mugabo ati ’’kuruhande rw’umurimo w’Imana nahuriyemo na byinshi ariko Imana yabanye nanjye. Ninjye muhanzi wa mbere watangiye kuririmba ku giti cyanjye muri ADEPR, kuko Imana yampaye iyerekwa ryabyo bwa mbere. Natwikiraga ibicuruzwa nkajya gukora umurimo w’Imana i Bumbogo nabyo bitari binyoroheye.
Kubijyanye nuko nakiriye inshingano z’ubupasteri nabyakiriye neza cyane ko Imana yari yabimbwiye. “Imana yari yabimbwiye, Imana yari yambwiye ko igiye kunzamura ikampa inkoni kandi urumva iyo Imana iguhaye inkoni iguha n’umukumbi wo kuragira,ntibyari byoroshye ariko urumva sinari kubyanga kandi Imana yabimbwiye’’.
Hari ikindi kintu ntajya nibagirwa ni kubunani bwa 2008, nararirimbye ndi muri ADEPR Gatenga imitsi iracika biba ngombwa ko abaganga bemeza ko njya kwivuriza hanze y’u Rwanda bambwirako ntazongera kuririmba. Icyo gihe Imana irambwira ngo izankiza ntagiye kwivuriza hanze, icyo nacyo ni ikintu gikomeye Imana yankoreye. Ubu kugeza ubu mpuza kuba umuhanzi n’ubupasiteri.


text:
Abaturage mirongo itanu bo mu murenge wa Rongi mu karere ka Muhanga, bagaragarije Guverineri w’Intara y’Amajyepfo Munyantwali Alphonse, ko bakoreye isosiyete yubakaga biyogaze, ibagezemo imishahara y’amafaranga miliyoni 30 bategereza ko bishyurwa baraheba.
Hashize imyaka itatu aba baturage bambuwe n’iyi sosiyete yari ifite isoko ryo kubaka biyogazi hirya no hino mu tugari n’imidugudu tugize umurenge wa Rongi.
Aba baturage baragararije ubuyobozi ko iyi sosiyete yahaye akazi aba baturage uko ari mirongo itanu ikabizeza ko izajya ibishyura amafaranga bakoreye, ariko ngo imyaka itatu ishize batarabona ayo bakoreye.
Nzabonimpa Eulade, wo mu murenge wa Rongi, avuga ko kuba barakoreye iyi sisiyete ikabambura byamuteje igihombo kinini, kubera ko muri iki gihe yamaze ayikorera nta kandi kazi yigeze akora, ndetse bigera nubwo afata imyenda y’abandi baturage ababwira ko azabishyura iyi sosiyete nimwishyura.
Yagize ati:«Tumaze imyaka itatu dutegereje ko tugiye kwishyurwa, ariko amaso yaheze mu kirere kandi twandikiye ubuyobozi bw’umurenge nta gisubizo turabona.»
Ntagisanimana Jean Claude, Umunyamabanga Nshingwabikorwa w’umurenge wa Rongi, yasobanuye ko gutinda kwishyura aba baturage byatewe nuko rwiyemezamirimo yahise atabwa muri yombi ashinjwa amakosa atandukanye, harimo no kudashyira mu bikorwa amasezerano y’amasoko yagiye atsindira.
Uyu muyobozi yakomeje avuga ko bari kuvugana n’ikigo cy’igihugu gishinzwe ibidukikije (REMA) kugira ngo cyishyure aba baturage.
Guverineri w’Intara y’Amajyepfo Munyantwali Alphonse, yahumurije aba baturage, abizeza ko hari amafaranga uyu rwiyemezamirimo adakwiriye guhabwa, ahubwo akaba ariyo afatirwa ku buryo yishyurwa abamukoreye ntabishyure.
Guverineri Munyantwali yongeyeho ko hari bamwe muri ba rwiyemezamirimo bagize umuco kutishyura abaturage baba babafashije gushyira mu bikorwa imirimo y’amasoko baba baratsindiye, gusa ngo ubuyobozi bwiteguye kubakoma mu nkokora.
Yagize ati:«Turifuza ko uyu muco mubi wo kwambura abaturage bamwe muri ba rwiyemezamirimo basigaye bagaragaza, wacika.»
Muri aba baturage 50 bavuga ko bambuwe n’iyi sosiyete yubaka biyogaze, harimo n’abo ibiza biherutse kwibasira, ndetse bikabasiga iheruheru ku buryo baramutse bishyuwe ayo mafaranga bemeza ko bayagira igishoro baheraho bongera kwiyubaka bundi bushya.
Ikibazo cya ba rwiyemezamirimo batishyura abaturage bakoresha ntikiri mu ntara y’Amajyepfo, kuko no mu zindi ntara zitandukanye hatabura abataka kutishyurwa.
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
Ubuyobozi bw’akarere ka Ngoma butangaza ko kuva gahunda ya Girinka munyarwanda yatangira mu mwaka wa 2006, kugeza ubu inka zimaze korozwa imiryango itishoboye muri aka karere zimaze kurenga 6928. (...)
Abaturage bakora mirimo yo gutunganya imihanda no gucukura imirwanyasuri muri gahunda ya VUP mu murenge wa Kinihira ho mu karere ka Ruhango, baravuga ko bamaze igihe kigera ku mezi ane (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Abanyarwanda bagiye bagira uruhare mu guhanga amagambo atandukanye yifashishwa mu bijyanye n’imyuga[amuga]. Muri iyi minsi bagize uruhare mu ihangwa ry’amagambo yifashishwa mu by’ikoranabuhanga. Ayo ni Mudasobwa, murandasi n’isanzure.
Guhimba ayo mgambo bigaragaza ubuhanga bwagiye buranga abanyarwanda kuva kera aho abakurambere bahangaga amuga bifashishaga mu myuga bakoraga kera irimo ubuvumvu,ubucuzi n’iyindi.
Umukozi w’Inteko Nyarwanda y’Ururimi n’Umuco ushinzwe Ubwanditsi bw’Inkoranyamagambo, Kabagema Egide, asobanura ko hari amuga abantu bahanga iyo babonye hadutse igitekerezo gishya cyangwa ikintu gishya, akaba ari uko nka Mudasobwa n’ayandi ajyanye n’ikoranbauhanga yagiye ahimbwa.
Abakora mu mwuga runaka usanga bagira uruhare mu ihangwa ry’amagambo[amuga ] yifashishwamo, ariko uruhare rwa mbere ruba urw’abanyendimi bahanga amuga ariko akemezwa n’abanyamwuga kuko ari bo bazi neza igikubiyemo bityo abavuga ubumenyi runaka ni bo bashobora kumenya niba habaye ihusha mu nyito cyangwa ko amuga aboneye.
Hasabwa iki kugira ngo amuga ajye mu Nkoranyamagambo?
Kabagema Egide asobanura ko kugira ngo amuga yitwe gutyo, aca mu byiciro bibiri by’ingenzi by’ubucuramwuga. Icya mbere ni uguhanga no kuyaboneza. Ni ukuvuga ko ahangwa n’abaturage ubwabo cyangwa n’ababishinzwe.
Urugero rwa hafi ni kuri “computer” aho abantu bagiye bayakuranwaho amazina ariko nyuma hakagira iritoranywa.
Ati”Igikoresho cya Ordinateur cyaduka, abantu barakitegereje, bamwe bati’iki ni mubazi, abandi bagihimba andi mazina. Birakomeza birazenguruka hagira uwaduka aravuga ati "Ni mudasobwa" n’abandi barebye baravuga bati ’koko iki kintu ni mudasobwa.’ Izina riba rirogeye ribaye impamo, "ordinateur" ihinduka mu "mudasobwa" gutyo mu Kinyarwanda.
Icyiciro cya kabiri ni ukwemeza amuga. Ashobora kwemerwa ku mpamvu y’uko yogeye, yabaye impamo cyangwa se niba yarahanzwe ku bushake bw’inzego zibishinzwe, agomba gukosorwa n’abahanga bakageza aho bavuga bati "mu Kinyarwanda turabona inshoza iyi n’iyi yakwitwa itya".
Nyuma urwego rubifitiye ububasha ari rwo Inteko Nyarwanda y’Ururimi n’Umuco, rwemeza ko ayo magambo ari amuga akinjizwa mu nkoranyamagambo. Ibyo bivuze ko n’umuntu ku giti cye yahanga amuga ariko akayazanira Inteko ikabanza kuyemeza mbere y’uko nyirayo ayasakaza.
Ikindi si ku muga gusa n’izindi nkoranya zisanzwe zagombye guca mu Nteko kuko ari yo ishinzwe kubungabunga no guteza imbere Ikinyarwanda.
Abahanga barasabwa gutanga umusanzu mu ikoranabuhanga
Abahanga basobanukiwe n’imiterere y’ingeri y’ikoranabuhanga, bakenewe mu gufasha guhanga amagambo yifashishwamo, kuko ngo iyo bawutanze usanga amagambo yoroha kuboneka.
Kabagema ati “Muri iki gihe ndumva mu Rwanda dufite abantu bize Ikoranabuhanga benshi cyane ku buryo rero gushaka amuga y’Ikoranabuhanga yakoreshwa mu Kinyarwanda byoroshye cyane”.
Mu rwego rwo guteza imbere amuga ngo Leta y’u Rwanda yagombye gushyiramo imbaraga nyinshi cyane kubera ko ngo uko ubuhanga cyangwa ubumenyi bukubiye mu muga bwinjira mu bantu, ngo ni ko n’iterambere ryiyongera, kuko ngo ntawe ushobora kumenya ikintu atacyumvise cyane ndetse mu rurimi rwe.
Ubucuramuga ngo ni umwe mu miyoboro ifasha mu iterambere ryihuse ry’abaturage kuko icyo umuntu yumvise neza agikora neza akaba yakwiteza imbere akagira imibereho myiza.
Gusa na Leta na yo hari ayo yagiye ihanga. Abantu benshi bazi amuga yahimbwe n’urwego rwa Leta rwitwaga "Urutonde’ hagamijwe gushaka amuga yakoreshwa mu burezi.


text:
"Urukundo rwa Yesu rurangose" Amagambo ya Rifqa Bary, wahoze ari Umwisilamu agahinduka umukristo, avuga iby’urugendo rwe rwa Gikristo.
uyu ni we Rifqa Bary wari umwisilamu , akaza guhinduka umukristo
Rifqa Bary, Umugore wo mu mugi wa Ohio wavuzwe cyane mu bitangazamakuru ubwo yahunga umuryango w’aba Isilamu, nyuma yuko ahindutse umukristo mu ibanga. Yarafungutse atanga ubuhamya bwe bw’ uburyo yahindutse, asobanura uburyo yabonye urukundo rw’ Imana rumutera kuvuga ngo "Nta yandi mahitamo nari mfite keretse guhunga kandi sina gombaga gusubira inyuma."
Iki ni gitabo "Hiding in the Light" Rifqa yanditse kibanda ku rugendo rukomeye rw’ agakiza yanyuzemo
Rifqa Bary avuga ubuhamya bwe mu gitabo yise "Hiding in the Light," agaragaza uburyo yafashwe nabi n’umuntu wo mu muryango we bigatuma agira ikibazo cy’amaso gikomeye. Ibi byateye abayeyi be kwimuka mu gihugu cya Sri Lanka bajya muri Leta Zunze Ubumwe za Amerika mu mwaka wa 2000.
Rifqa Bary yagize ati "Nakuriye mu muryango w’aba Islam. Wari umuryango ukomeza amatwara y’idini cyane. Mu muco w’iwacu haba ihohotera rikomeye"
Nyuma yo kujya muri Ohio Uyu mukobwa yiyeguriye amaramaje idini yabo ya Islam, ariko ntiyabona amahoro nkuko yabyifuzaga. Mu gitabo cye Bary, agaragaza ko yahisemo kujya mu ba kristo kuko yabonye ariho umuntu abona uburyo bwo guhimbaza no gusenga Imana ku gite cye kandi mu buryo bwuzuye, bitaru uko abihatiwe, kandi mu rurimi abasha kumva.
Mu magambo ye aravuga ati "Igihe nari mfite imyaka 13, nabonye ubundi buryo, natekereje ko ari ikintu kiza, uburyo bwo gusenga Imana. Natangajwe no kumva ko umuntu afite uburenganzira busesuye bwo kwisangira Yesu . Nagendaga nihishe rimwe na rimwe nkajya mu materaniro, cyangwa nkihisha ahantu ngasoma Bibiliya; rimwe na rimwe nkajya mu bwogero cyangwa ahandi hantu hiherereye."
Aba ni Mohamed na Aysha Bary ababyeyi ba Rifqa Bary
Nyuma y’igihe kinini, ababyeyi be baje gukeka ko yaba yarabaye umukristo. Afite imyaka 22 yari afite ubwoba bukomeye cyane ko azicwa nkuko amategeko ya Sharia mu idini ya Islam abiteganya. Yagize ati "Natinyaga cyane ko bazanyica." Se yahoraga amutera ubwoba ko azamwica.
Kuwa 19/07/2009 Rifqa Bary, yakoze urugendo rw’ ibirometero 1000, ava mu majyepfo y’ uburasirazuba bwa ohio ajya muri leta ya Florida, ni muri Leta Zunze Ubumwe za Amerika. Mu magambo ye agira ati "Ntibyari binyoroheye gufata icyi cyemezo cyo guhunga. Kwari ukwiyemeza kubabazwa by’iteka."
Police yakoresheje uburyo bwose imukurikirana ikoresheje telephone na za mudasobwa, ariko aza kurokorwa n’ umupasitori wo muri Florida bari baramenyaniye ku rubuga rwa Facebook nubwo bitatinze. Mu gihe yahigwaga na police mu buryo bukomeye, yagiye yihishahisha ahantu hatandukanye kandi Imana iramwigaragariza.
Yaje gufatwa agarurwa iwabo muri Ohio, arwara cancer, ku buryo abaganga bamubwiye ko asigaje umwaka umwe gusa wo kubaho. Nyuma yakomeje guhatirwa kujya kuvurirwa mu baganga bakoresha amarozi, ariko arabyanga kuko byari binyuranye n’ukwemera kwe. Ikinyamakuru Daily Mail gitangaza ko ubu uyu mugore abayeho mu buzima bwiza. Ntakiri imbohe ahubwo yarabohowe. Ntakiri mu mibereho yo kwihishahisha nta n’ inzika yo kwihorera.
Abajijwe icyo yabwira se aramutse yongeye kugira amahirwe yo kuvugana nawe, Bary yagaragaje amagambo yuzuye urukundo rwa Kristo. Yagize ati "Navuga nti, nirengagije ibyabaye byose, ndamukunda cyane, kandi ndamusengera, kuko nababariwe. Nanjye bintera kubabarira."
Yongeye kubazwa iki kibazo "Ese uba warakoze ibi byose iyo utagira Yesu?" Dore igisubizo yatanze "Oya rwose. Impamvu nyamukuru intera ibi byose ntabwo ari ku bwanjye. Namenye urukundo ruturuka ku Mana, niyo mpamvu nahisemo kwitanga maramaje. Sinashoboraga kugumayo, nagombaga kuhava byanze bikunze. Ndashaka kubwira abantu bose binyuze mu buhamya bwanjye bwite nti: Hari ibyiringiro, Hari imbaraga ikiza, hari ukubohorwa mu maraso y’ umwana w’ intama Yesu Kristo."


text:
Ibiranga abana b’ Imana nyakuri
Abantu benshi bakunda kuvuga ko bakijijwe, ari abana b’Imana, ndetse bakabiririmba cyane ibi ubwabyo ntabwo ari bibi. Ariko umuntu ashobora kwiyita umwana w’Imana yibeshya, niyo mpamvu nifuje kugeza ku bantu bifashisha iyi site, ibiranga abana b’Imana nyakuri, dushingiye ku Byanditswe Byera, Ijambo ry’Imana, kuko aribyo Kuri (Yohana 17: 17). Muri iki cyigisho, twifashishije urwandiko rwa mbere rwa Yohana. Twifashishije Bibliya Yera ya 1993.
Icyitonderwa: kugira ngo wunguke kurushaho, wasoma imiringo yose yo muri Bibliya twakweretse, iri mu dukubo ().
IBIRANGA ABANA B’IMANA NYAKURI
1. Kwizera Yesu Kristo, Umwana w’Imana (1 Yoh. 5: 1)
Wibuke ko Ibyanditswe Byera bivuga ngo: «Icyakora abamwemeye bose bakizera uwo ariwe, yabahaye ubushobozi bwo kuba abana b’Imana» (Yoh. 1: 12).
2. Urukundo ruva ku Mana (1 Yoh. 4: 7)
Kuki hano mvuze ngo urukundo ruva ku Mana? Nuko hariho ibintu byinshi abantu bita urukundo ariko atari urukundo ruva ku Mana (Agapé): Urukundo rwatumye itanga Umwana wayo w’ikinege Yesu, akaza kudupfira ku musaraba, azira ibyaha byacu, ngo duhabwe ku buntu ubugingo buhoraho (Yoh. 3: 16).
Ibiranga uru rukundo ruva ku Mana by’ingenzi: rubabarira byose, rwizera byose (byo mw’Ijambo ry’Imana), rwiringira byose (byo mw’Ijambo ry’Imana), rukihanganira byose (1Korinto 13: 7). Mbese koko uru rukundo ruranga ubuzima bwawe? Usubize Imana mu mutima wawe.
3. Kwiboneza nk’uko Yesu Kristo aboneye (1Yoh. 3: 2-3)
Bene Data, tutejejwe ntitwabona Imana, kandi ab’imitima iboneye nibo bazabona Imana (Abah. 12: 14 / Mat. 5: 8). Wibuke ko umuntu wese uvuga izina ry’Umwami Yesu, akwiriye kuva mu bidatunganye (2Tim. 2: 19). Ugeze he witandukanya burundu n’icyaha? Ese koko wemereye amaraso ya Yesu Kristo kukweza rwose? Ese ntabyaha ukibitse mu mutima wawe utarazinukwa kandi «uhisha ibicumuro bye ntazagubwa neza, ariko ubyatura akabireka azababarirwa» (Imig. 28: 13).
4. Gukiranuka (1Yoh. 2: 29)
Mbese gukiranuka hano gusobanura iki?
Gukora ibyiza udacogora (Abar. 2: 7).
Kuneshesha ikibi icyiza (Abar. 12: 21)
Kwikinga ibibi, «kukwepa icyaha» (Imig.27: 12)
Twibukiranye ko abana b’Imana bose bahawe gukiranuka kubwo kwizera Yesu, nta tandukaniro (Abar.3: 21-22). Ibi tuzabigarukaho turi kwiga mu buryo burambuye gukiranuka icyo ari cyo.
5. Ntabwo akora ibyaha nkana (1Yoh.3: 9)
Umwana w’Imana, umuntu wakijijwe ashobora gukora icyaha. Ariko aba akwiriye kwihutira kwiyunga n’Imana, kubw’amaraso ya Yesu, akatura icyaha cye (1Yoh.1: 8-9).
Ariko ntabwo umuntu wakijijwe akwiriye kubatwa n’icyaha, uhubwo akwiriye kuguma muri Yesu Kristo, ngo bimuheshe guhora yera imbuto zikwiriye abihannye, kandi zigumaho (Yoh.15: 4-5, 16).
Ukijijwe, ntabwo akwiriye gutekereza, kuvuga, cyangwa gukora nk’uko ab’isi (abatizera) bagenza, ahubwo aba akwiriye gukurikira (kwigana) Yesu Kristo uwo yizeye, ngo bimuheshe kugendera mu mucyo iteka (Yoh.8: 12).
6. Ari muri Yesu (1Yoh.5: 20) na Yesu Kristo ari muri we (1Yoh.4: 4)
Ese bishoboka bite kuba muri Yesu nawe akaba muri wowe? Ndaguha urugero: Iyo umuntu yarohamye mu kiyaga, aba yamize amazi, amazi amurimo, na we ari mu mazi. Dukeneye twese kwimika Kristo mu mitima yacu (kumira amazi y’ubugingo buhoraho), tukinjira muri Kristo ndani («kurohama»mu mazi y’ubugingo buhoraho) Soma Yoh. 15: 4-5.
7. Anesha iby’isi kubwo kwizera kwe (1Yoh. 5: 4-5)
Iby’isi hano bivugwa ni ibiki?
Irari ry’umubiri (1Yoh.2: 16)
Irari ry’amaso (1Yoh.2: 16)
Kwibona ku by’ubu bugingo (kwibona uko ubayeho mw’isi) (1Yoh. 2: 16).
Haranira gutumbira ibiri mw’Ijuru kuko bitagira iherezo «kuko ibiboneka ari iby’igihe gito, ariko ibitaboneka bikaba ari iby’iteka ryose» (2Korinto 4: 18), kandi «isi irashirana no kwifuza kwayo, ariko ukora iby’Imana ishaka azahoraho iteka ryose» (1Yoh. 2: 17). Amen.
Ese koko wisuzumishije aya magambo y’Imana twize, Umwuka w’Imana ubwe arahamanya n’umwuka wawe ko uri umwana w’Imana, kandi ukaba uri umuragwa w’ubugingo buhoraho (Abar.8: 16)? Ese urupfu rugutunguye ubu uri gusoma ubu Butumwa, ubu ngubu, witeguye koko guhita wakirwa n’abamalayika bera b’Imana bagahita bakujyana muri Paradizo mu munezero utagira akagero, ukishimana na Kristo (Abafir.1: 21, 23)? Ese Yesu Kristo agarutse ubu, uri gosoma ubu Butumwa Bwiza, wahita uhindurwa ugasa na We, ugahita uzamukana n’abera (1Yoh.3: 2)?, Cyangwa wasigarana n’abatizera Yesu ntibihane ibyaha?
Niba ushaka guhinduka umwana w’Imana by’ukuri, ugahinduka umuragwa uhiriwe, w’ubugingo bohoraho, dusengane iri sengesho, bikuvuye ku mutima, usubiramo aya magambo:
«MWAMI YESU KRISTO, MWANA W’IMANA, NEMEYE KO NDI UMUNYABYAHA, UMBABARIRE, UNYEJESHE AMARASO YAWE, WAMENEYE KU MUSARABA. NGWINO UTURE MU MUTIMA WANJYE ITEKA RYOSE, NGUHAYE UBUZIMA BWANJYE BWOSE. KANDI UNYUZUZE UMWUKA WERA. NDAGUSHIMIYE KO UMPAYE UBUGINGO BUHORAHO. MW’IZINA RYA YESU KRISTO, AMEN.»
Niba wari warasubiye inyuma, cyangwa ushaka kwezwa, no kuzinukwa icyaha runaka, ushobora gusenga wifashishije aya magambo, bikuvuye ku mutima:
«MWAMI YESU KRISTO, WARAMFIRIYE, UMVIRA AMARASO, NGO NEZWE RWOSE. NONE NAGUCUMUYEHO, NDASHAKA KO UNYUHAGIRAHO IKI CYAHA (CYATURE) KANDI UMPE UMUTIMA WO KUKIREKA BURUNDU. NKWEGURIYE UBUZIMA BWANJYE BWOSE, YESU KRISTO, NSHOBOZA KUGUKURIKIRA. MW’IZINA RYA YESU KRISTO, AMEN»
Byaba byiza utumenyesheje icyo izi nyigisho zakumariye. Icyitonderwa: Icyi cyigisho gishobora kuboneka mu rurimi rw’icyongereza, ukaba wacyoherereza utazi Ikinyarwanda, ukoresha English, kuko twahamagariye kubwiriza abantu bo mu mahanga yose (Mat.28: 18-20).
Yari mwene so ugukunda, ukwifuriza ubugingo buhoraho, amahoro n’ubuzima bwiza:
BAKUNDUKIZE Dieudonné,
E-mail: bakudione@yahoo.fr
Telephone: (+250) 0788680540


text:
Nyuma y’imyaka 40 barwana no gushaka umuti watuma umusatsi umera ahari uruhara, abashakashatsi bo muri Leta Zunze Ubumwe za Amerika bavumbuye igisubizo.
Nk’uko byashyizwe ahagaragara n’urubuga Le Point.fr aba bashakashatsi bavumbuye uburyo bwo buzajya bwifashishwa mu kugabanya umuvuduko wo kwiyongera ku ruhara ndetse no kongera umubare w’umusatsi ku mutwe.
Inzobere mu buvuzi bw’uruhu Dr. Angela Christianio wo muri kaminuza ya Columbia avuga ko umuti wavumbuwe uzajya ubasha kurema bushya uturemangingo dutanga umusatsi cyangwa udusanzwe duhari twongererwe ubushobozi bwo kongera umubare w’umusatsi ku mutwe.
Dr. Angela aragira ati: " Muri ubu buryo bushya twavumbuye, abafite umubare w’uturemangingo dukora umusatsi tuzongerwa yaba umugore cyangwa umugabo ndetse buzunganira n’ababuze umusatsi kubera ubushye; dukora ubu bushakashatsi byaroroshye gushyira uturemangingo dukora umusatsi mu mubiri ku buryo bitanga icyizere ko no ku kiremwa muntu bizajya bikorwa neza.
Muri ubu bushakashatsi kandi hifashishijwe uturemangingo tuzamukamo umusatsi tw’abantu bagera kuri barindwi aho twakorewe inyigo muri Laboratwari hagamijwe kureba uburyo bw’imikurire y’umusatsi ku buryo bwihuse.
Inzobere mu bijyanye n’imisatsi yo muri Kaminuza ya Columbia Dr Claire Higgins, avuga ko nyuma yo kongera umubare w’uturemangingo two ku mutwe badusuzumira ku ruhu rw’imbeba, basanze nyuma y’igihe gito kingana n’ibyumweru bitandatu umusatsi watangiye kuzamuka ku bwinshi ariho umwanzuro wavuye ko gukumira uruhara bishoboka.
Mu isesengura ryakorewe utwo turemangingo twabashije gutanga umusatsi basanze kuba twakorana n’umubiri w’ikiremwamuntu ari ibintu bishoboka ariko ngo hakaba hagikenewe indi mirimo mike kugira ngo iyi tekiniki itangire ikoreshwe ku kiremamuntu.
Mu kongera kubyutsa ubushobozi bw’umubiri mu gukora umusatsi aba bashakashatsi bavuga ko bizajya bisaba kumenya ubwoko bw’umusatsi ukenewe kongerwa, ibara ryawo, aho uzamukira umera ndetse n’imiterere yawo.
Havumbuwe igisubizo ku badashaka kumera uruhara
Nyuma y’imyaka 40 barwana no gushaka umuti watuma umusatsi umera ahari uruhara, abashakashatsi bo muri Leta Zunze Ubumwe za Amerika bavumbuye igisubizo.


text:
Apr 22, 2016 Nsengimana Evariste Andi makuru 0
Guverineri w’Intara y’Amajyepfo,Alphonse Munyantwali yasabye abanyamadini n’amatorero kuba ku isonga mu kurandura ingengabitekerezo ya Jenoside mu bayoboke babo, binyuze munyigisho babaha.
Ibi Guverineri Munyantwali yabitanzemo ubutumwa ubwo yitabiraga ibikorwa byo kwibuka Jenoside yakorewe Abatutsi bikomeje kubera hirya no hino mu turere tugize Intara y’Amajyepfo.
Yabasabye ko abanyamadini n’amatorero ari bo bagomba gufata iya mbere mu kwigisha abo bayobora kugira imico myiza n’imikorere mizima.
Ati “Banyamadini n’amatorero namwe muri abayobozi, mu kwiye kuba abambere mu kuyobora neza abo mukwiye kuba muyobora, mukabigisha imico myiza n’imigirire mizima, kandi mukaba intangarugero, kuko ntawe utanga icyo adafite. Twese dukwiye gufatanya muri urwo rugamba rwo kurandura burundu ingengabitekerezo ya Jenoside”.
Nubwo yibanze ku banyamatorero n’amadini, Munyantwali avuga ko atari uko aribo bafite ingengabitekerezo ya Jenoside, ahubwo bafite uruhare rukomeye mu gutuma abo bayobora bagira imitekerereze n’imikorere mizima.
Guverineri Munyantwali kandi yasabye abaturage kwigishanya abagifite ingengabitekerezo ya Jenoside bakayireka kuko nta cyiza cyayo.
Yabasabye kandi kwigisha abakiri bato ibibi by’amacakubiri n’ibyiza byo gushyira hamwe, kuko aribyo bizatuma bakurana urukundo hagati yabo ndetse bagakunda n’igihugu cyabo bakakirwanira ishyaka mu iterambere.
src:igihe
happy wheels
Jan 22, 2017 0Share this on WhatsAppMu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0